Soldadutza berrezarri? | Hegoaldeko Txokoa\n← Eskupekorik ematen duzu?\nBadatozela Inauteriak!! →\nFrantzian eskuinak soldadutza ezartzea proposatu omen du. Pariseko atentatuen ondoren herria batzeko helburuarekin. Ez ote zaio gure Marianori ildo beretik jotzea bururatuko! Besterik ez genuen behar!!\n10 erantzun Soldadutza berrezarri? -ri\n8:04 pm otsaila 9, 2018\nDerrigorrezko soldadutza berriro? Gazteak zerbait lortu zuten eta sentipen hori oraindik daukagu, desobedientzia zibil mugimenduei ezker (intsumisioa) soldadutza kendu zuen. Hau da, armada profesinala bihurtu zen, baina honekin ez omen dute lortzen nahi duten jende kopurua.\nDakigunez, Frantziak atentatuak direla eta defentsa hobetzea duela helburu, eta 18 urteko gazteek zerbitzu militarra egin beharko dutela, zerbitzu honetan parte hartzeko ezin izango dute erabakitzea, orduan, mugimendu antimilitaristak berriro agertuko dira, eta kartzelak intsumisoz beteko dira, behintzat hego Euskal Herrian.\nBukatzeko, esan nahi dut nik oso gaizki pasatu nuela kuartelan, handik nire etxea ikusten nuen eta atxilotota bezala sentitzen nuen.Horregatik, ez dut nahi, beste norbaitek trantze honetan egoterik. Inork ez dago nahi ez duena ezer egiteko prest, nahi ez duena egitera inork behartuko du, gainera, soldadutza alferrikakoa da, ez da ezertarako balio, egin behar dutena gazteei lana ematea da.\n12:45 pm otsaila 10, 2018\nAzken bolada honetan, zoritxarrez, Europako herrialde batzuek eraso terroristak pairatu dituzte. Ondorioz, Frantziak berrezarri nahi duen bezalako ekimenak agertzen dira. Baina, nahiz eta asko sufritu, soldadutza berriro ezartzea da irtenbidea, benetan? Nik ez dut uste. Gainera, ezarpenak ez direla batere onak beti pentsatu dut; bestela esanda, gauza bat egiteko betebeharrean gaudenean ez dugu gustura egiten, beraz, eskarmentu guztietatik ikasi arren, denbora galtzea dela pentsatzen dut.\nBestalde, gudaren kontra dagoen jende asko dago, baita armadan diru asko gastatu nahi ez duena ere; honenbestez, pertsona bakezale bat soldadutza egitera behartzea ez dagoela ondo eta ez dela bidezkoa iruditzen zait.\nEra berean, armadan sartu nahi duen jendea ere badago, horregatik, soldadutza egiteak aukerakoa izan beharko lukeela uste dut. Azken finean, nire ustez, bere herrialde ondo defendatzen nahi duten gobernuek armada profesionala behar dute eta ez lan hori egin nahi ez duen jendea.\n8:55 pm otsaila 10, 2018\nEgia esan, ez dut uste zerbaiterako balio izango duenik gauza dezberdineengatik: alde batetik, nahiz eta terroristak musulmanak izan, azken finean frantziarrak dira. Beraz, Frantziako gobernuak gazteei heziketa militarra emanez gero, terroristak ere bai entrenatuko lituzkete.\nBestetik, heziketa militarra eduki arren, ezer gutxi egin ahalko lukete egoera arrizkutxu batean. Hau da, pertsona bat soldadutza egin eta gero atentatu batekin topatzen bada, gobernuak zer uste du pertsona horrek egin dezakela? zu heroi bat bezala, egoera konponduko zenukela eta zibilei salbatuko zeniekela? bada, ez dut uste, horrek ez daukalako batere zentzurik.\nGainera, kontuan izan behar dugu, musulman erradikalek haiek bezala pentsatzen ez duen edonori min eman nahi diotela, bai kristauei, bai ateoi, bai musulmanei.\nHorregatik, guztion denbora eta dirua ez xahutzeko, hobe izango litzateke tolerantzia irakatsiko bagenu. Izan ere, besteak baino gutxiago zarela sentitzen duzun giro batean hazten zarenean, erradikala bihurtzea errazagoa da.\nDena den, ikusiko dugu zer gertatuko den Frantzian nahiz gainerako europako herrialdeetan.\n8:05 pm otsaila 11, 2018\nNi ez nator bat ekimen honekin, ez ulertzeko modu militaristagatik, ez sustatzen duenagatik. Terrorismoari aurre egitekotan, beste ikuspegi batetik egoera aztertu beharko genuke. Honen harira, Urtxakurrek azaldu duenez, tolerantzia landuz, talde minoritarioengandik sortzen diren desberdintasunak ezabatzea lortuko dugu, gorrotoa sustatu beharrean. Gorroto izateak eragigun gauza bakarra mendekatzeko gogoa baita. Beraz, eraso terrorista gehiago, baita inuzenteak hilda ere. Hori dela eta, barne produktu gordinaren %2 soldaduzka berrian inbertitzearen ordez, herrien arteko herrari darizkion arrazoiak ikertu beharrean gaude deritzot. Horrez gain, ez nuke nahiko Trump eta Kim Jong-unengandik datozkigun mezu belikoek burua nahasaraz diezagutela. Hortaz, soldaduzka berri hau kabitzen zaienean sar dezatela!\n5:58 pm otsaila 14, 2018\nFrantzian nahitaezko soldadutza itzuliko dela irakurtzean, iragana etortzen zait burura. Badira hogeita bat urte Frantzian soldadutza kendu zutela armada profesional bihurtzeko. Tamalez, Emmanuel Macronek derrigorrezko soldadutza berreskuratu nahi du herria batzeko asmoz. Frantziako presidentea konbentzituta dago armada sendotu beharra dagoela herrialdeko defentsa hobetzeko. Horren ondorioz, nahitaezko soldadutza Ipar Euskal Herrira itzuliko da. Ipar Euskal Herriko gazteek soldadutza egin beharko dute. Zerbitzu honek hilabeteko iraupena izango du eta 18 eta 21 urte bitartekoek egin beharko dute bai gizonek bai emakumeek. Hori guztia gutxi izango balitz bezala, soldadutza egin duten gazteak erreserban egongo dira krisi garaian baliatu ahal izateko. Zelako zentzugabekeria!. Badirudi beste garai batera joan garela. Nahitaezko soldadutza entzuteak hotzikara ematen dit gorputzean. Nire iritziz, gazte askoren bizitza astinduko du eta argi eta garbi daukat atentatu bat gertatzen bada, prestakuntza honek ez duela ezertarako balio izango. Nik esango nuke zerbitzu berezi hau lehenengo pausoa izango dela eta denbora gutxian luzatuko dutela. Nolanahi ere, aipatutako guztia kontuan hartuta, derrigorrezko soldadutzaren kontra nago. Behin zerbitzua ezarrita, uste dut gizartean gatazkak sotuko direla eta, halaber, soldadutzaren kontrako gizarte mugimendu handia haziko dela.\n8:15 pm otsaila 14, 2018\nEuropako herrialde batzuek eraso terroristak pairatu dituzte, eta egia da herritarrak ez dakigula egoera horiek nola aurre egin, baina soldadutza berriro ezartzea ez zait konponbidea iruditzen. Uste dut soldadutza bokazioa bat izan behar da eta ez beharragatik. Terrorismoari aurre egiteko edo delinkuentziari, poliziari baliabide gehiagoz dohatu behar da. Frantzia arazo bat du terrorismoarekin, baina integraziorik ezak arazo larriagoa du, eta hori bai arriskutsua dela. Bigarren mundu-gerraren ondoren Frantziak bere ateak ireki zizkien atzerritar guztiei bere integrazioaz arduratu gabe eta orain, soberan ordaintzen ari da hori. Beldurragatik erabaki hori hartu dezake, baina nik ez dut partekatzen. Tamalez, erabaki-mota hori kutsa daitezke, eta horrek bai beldurtzen nau.\nRamontxo -k dio:\n8:23 pm otsaila 14, 2018\nAintzinako Derrigorrezko Zerbitzu Militarra zer zen? Gehienbat denbora galtzeko modukoa. Aldekorrek aurrera eramateko bi arrazoi azaltzen zituzten: herriaren kohesioa eta autodefentzarako gazteen prestaketa. Nire kasuan, denbora hartan, ez zegoen armadan sartzeko kontzientzia eragozpenik. Frankismoren garaian bizi ginelako eta bakarrik oin zapalengatik edo zoratuta zeundelako librea geratzen zinen.\nSoldadutza egin nuen bai, hamabost hilabete osatuz, eta egia esaten lehenengo hilabete ‘onuragarriak’ izan ziren, sentzuren batean, hau da Cadizko kampamentukoak. Nik ondo pasatu nuen egunsentian Cadiz paduretatik soinketa egiten, begi itxiekin osatuz eta desoatuz errifle bat, trintxera batean tiroka ekin edo, printzipala, asteburuero Chiclana, Cadiz, Jerez edo San Fernandoko ardo soto guztiak bisitatzen.\nBaina gero, urte betea gehiago pasatu behar nintzen, Ceutan nire kasuan, eta hor nire alaitasuna bukatu zen. Benetan galduta eta aspertutako urtea izan zen, nahiz eta bi gauzatarako balio izan: ikasteko eta Estatuaren oposizio bat gainditzeko eta nire kontura euskara ikasten hasteko (autoikastaldi liburuaren bidez).\nNi printzipio moralagatik armadaren kontra nago. Guda batean sartzekotan, beste estadu bati diruaren truke bere armada zati bat alokatzea eskatuko nioke eta, bitartean, pake garaian, armada txiki bat mantenduko nuke: profesionala eta sofistikatua (azken aurrerapen teknologikoekin).\nJihadista integrismoa kontrolatzeko jadanik guardia zibila eta polizia nazionala ditugu. Eta hemen Ertzaintza eta guzti.\ndenver -k dio:\n9:01 pm otsaila 14, 2018\nHau betiko kontua dela esan dezakegu , betidanik estatua jendea alistatu ditu beraien beharrentzako eta kontu faltzuekin egon direla batetik bestera esango nuke.\nGaur egun soldadutza berriro esartzea astakeri galanta iruditzen zait , baina beste alde batetik errespetatzen dut norbaitek soldadutzan sartzea nahi ahal badu.\nNire ustez pentsamendu kontserbadore eta zaharkitua dela eta norberaren pentsaeraz eta moraltasunaren araberaz ulertu dezakegula.\nHorregatik bokazio bat bezala hartu behar dela eta ez ,behar bat bezala pentsatzen dut , bestalde Macronenen proposamena pentsamendu kontserbadorea eta bera nahi duen moralitatea imposatzearen aitzaki bat soilik dela. Baina horren ondorioz jendea ez luke behar hori jasan , horregatik militar gehiago beharrean polizi gehiago jarriko beharko zuten , zeren gaur egunez gure segurtasuna beraien menpean dago eta ez militar armadan .\nBukatzeko proposamen hau burutzen bada frantzian jendearen kabuz lehenengo instiluak etorriko direla eta beste partidu politikoen erantzunak berehala etorriko direla pentsatuz , ondo irudiko litzaidake.\n9:40 pm otsaila 14, 2018\nNire ustez, soldadutza ez da derrigorrezkoa behar izan. Badaude beste aukerak herrialde bat defendatzeko, esate baterako profesionalek egiteko.\nJendea oro har, ez dago prest zerbitzu hori emateko, nahiz eta hilabete bat egon haien burua prestatzen.\nEz dauka zentzurik iraganera itzultzea. Segur aski diruaren kontua izango dela. Jendea joateko beharrean badago, gobernuari dohainik aterako zaio armada; profesionalak kontratatu ordez,herritarrek egingo dute haien lana.\nBeldurra ematen dit horrelako berriak entzuteak, agian gure gobernukoek ideia berea kopiatu ahal izango luketelako. Ez dut uste inori gustatuko lukenik.\n9:41 pm otsaila 14, 2018


Siberia - Wikipedia, entziklopedia askea.\nArtikulu hau Errusiako eskualderi buruzkoa da; beste esanahietarako, ikus «Siberia (argipena)».\nSiberia (errusieraz: Сиби́рь, Sibir) Iparraldeko Asian kokatutako Errusiako lurralde zabala da. 12.765.000 kilometro koadroko eremua hartzen du, hots, Asia osoaren laurdena baino gehiago eta Errusiako azaleraren % 77. Bertan 40 milioi pertsona inguru bizi da, Errusiako biztanleriaren % 27.\nSiberiako Barruti Federala Siberia, eskualde geografikoa. Siberia, Mendebaldeko iturrien eta erabilpen historikoaren arabera.\nIparraldean Ozeano Artikoarekin du muga; ekialdean, Ozeano Bareko Bering eta Okhotskeko itsasoekin; hegoaldean, Mongoliarekin, Txinarekin eta Kazakhstanekin; eta mendebaldean, Ural mendiekin.\nKatun ibaia, Altai mendietan.\nSiberiak hiru alderdi nagusi ditu: mendebaldea (Ural mendien eta Jenisei ibaiaren artekoa), erdialdea (Jenisei eta Lena ibaien artekoa) eta ekialdea (Lena ibaitik ekialderakoa):\nMendebaldeko Siberia Obi ibaia eta horren adarrak ardaztzat dituen ordoki zabala da. Obi ibaiak oso goibehera leuna du, eta neguan izoztuak dauden eta udan zingiratsuak diren zelaiak igaroaz, Ozeano Artikoko Kara itsasoan isurtzen du ura.\nErdialdeko Siberia, berriz, goi-ordoki zabala da, harekin muga egiten duten Jenisei eta Lena ibaien adarrek zatikatua. Ipar-mendebaldean du gunerik garaiena (Putorana, 1.701 m). Hegoaldean Baikal aintzira, munduko ur gezako lakurik sakonena, eta Mongolia zein Txinarekin mugatzen duten mendiak (Altai eta Saian) ditu.\nLena ibaiaren arroak ezkerraldetik mugatzen duen Ekialdeko Siberiako orografia askoz hautsiagoa da: 2.000 m-tik gorako mendiez osatutako mendikateak (Verkhoiansk, Txerski, Stanovoi…), goi-ordoki garaiak, ibai arroak, eta iparraldean, ordekak. Ekialdeko muturrean Kamtxatka penintsula dago, Okhotsk eta Bering itsasoen artean, sumendi jatorriko mendiekin (Kliutxevskaia sumendia, 4.750 m). Ekialdeko Siberiako ibai nagusiak Ozeano Barera isurtzen duen eta Siberiako hego-ekialdeko muga egiten duen Amur, eta Ozeano Artikora isurtzen duten Indigirka, Jana eta Kolyma dira.\nSiberiak klima kontinentala du, oso negu luze eta hotz handikoa, uda labur epelekoa eta, oro har, euri gutxikoa. Urtarrilean, batez beste, -15 °C eta -40 °C bitarteko tenperatura izaten da, eta udan 10-20 °C izaten dira. Hotzagoa ohi da Siberiako ekialdea erdialdea eta are mendebaldea baino, eta, toki batzuetan -70 °C-rainoko hotza ere egin dezake. Haatik, ekialdeko kostaldeak, Ozeano Bareko itsas-haizearen eraginez, askoz klima samurragoa du, eta baita euritsuagoa ere. Bestalde, urteko euri gehiena udako bizpahiru hilabeteetan izaten da eta, oro har, euri gehiago izaten da mendebaldean ekialdean baino. Batez beste, urtean, 550 mm baino gutxiagoko euri, kazkabar edo elur izaten dira, Erdialdeko Siberiako hegoaldeko mendialdean eta ekialdeko kostaldean izan ezik. Kamtxatkan 1.000 mm inguru izaten dira, elurra gehienbat. Baina, oro har, neguan elur gutxi egiten du.\nDatu klimatikoak (Novosibirsk, Siberiako hiri handieneko klima)\nSiberiako landaredia, iparraldetik hegoaldera, tundra, taiga edo estepa motakoa da. Artiko aldeko tundra lur izoztuetara egokitutako goroldioz eta likenez osatua da; baina Siberiako tundrak, Europako beste alderdi batzuetan ez bezala, iparraldea ez ezik iparraldetik beheragorako lurrak ere hartzen ditu, Siberiako erdialdean eta ekialdean batez ere. Nolanahi ere, taigako pinudi zabalek hartzen dute Siberiako lurraldeko eremu gehiena. Hegoaldeko estepa zabalagoa da Mendebaldeko Siberian erdialdean eta ekialdean baino.\nMendebaldeko Siberiako taiga eta Vasiugan ibaia.\nTundra, Jenisei ibaiaren arroan.\n██ basamortu polarra ██ tundra ██ tundra alpetarra ██ taiga ██ baso menditarra ██ baso hostoerorkor epela ██ estepa epela ██ estepa lehorra\nSiberiako subjektu federalak\nKurgan oblasta Kurgan\nTiumen oblasta Tiumen\nSiberiako Barruti Federala\nAltai kraia Barnaul\nAltaiko Errepublika Gorno-Altaisk\nTxita oblasta Txita\nIrkutsk oblasta Irkutsk\nKemerovo oblasta Kemerovo\nKrasnoiarsk kraia Krasnoiarsk\nNovosibirsk oblasta Novosibirsk\nOmsk oblasta Omsk\nTomsk oblasta Tomsk\nEkialde Urruneko Barruti Federala\nSiberiako subjektu federalak (adierarik zabalenean)\nAmur oblasta Blagovextxensk\nJuduen Probintzia Autonomoa Birobidzhan\nKamtxatka kraia Petropavlovsk-Kamtxatsky\nKhabarovsk kraia Khabarovsk\nMagadan oblasta Magadan\nPrimorie kraia Vladivostok\nSakhalin oblasta Juzhno-Sakhalinsk\nTxeliabinskeko oblasta Txeliabinsk\nSverdlovsk oblasta Jekaterinburg\nXII. mendeaz gero Novgorod hiriko ehiztariak eta larru salerosleak Ural mendietatik ekialdera joan ohi ziren. Baina, XVI. mendea arte errusiarrek ez zuten behin betiko bizitokia hartu lurraldean. 1558an, Ivan Izugarria tsarrak Ural mendietatik ekialderako lurrak eman zizkion Stroganov sendiari, eta ordainez stroganovtarrek lurraldea kolonizatzeko ardura hartu zuten. 1598an, kosakoez osatutako gudarosteak Sibir-eko (hortik du lurraldeak Siberia izena) khanerri txikia tsarraren aginpidea onartzera behartu zuen. Handik aurrera, errusiar larru salerosle eta ehiztariak, eta kosakoez osatutako espedizio gehiago sartu ziren Siberian barrena, Bering itsasoraino.\n1587an, Tobolsk eraiki zuten Obiren adarra den Irtyx ibaian. 1628an Krasnoiarsk eraiki zuten, Jenisei ibaiaren aldemenean; 1652an, Irkutsk, Baikal aintziraren inguruetan; eta 1649an, Okhotsk, izen bereko itsasoaren ondoan. 1648an, Semion Dezhniov kosakoa, Ozeano Artikoan barrena, Asiako ipar-ekialdeko muturreraino iritsi zen, eta Amerikarekin loturarik ez zuela egiaztatu zuen. XVII. mendearen bukaeran, errusiarrek gotorlekuak eraiki zituzten Kamtxatka penintsulan. 1689an, Errusiak eta Txinak Amur ibaia bi inperioen arteko mugatzat hartzea hitzartu zuten Nertxinsken.\nXVIII. mendean, are espedizio gehiago egin ziren, tsarraren aginduz. Petri I.a Handiarentzat lan egin zuen Vitus Bering daniar itsasgizonak Deznhiovek eginiko aurkikuntzaren egiatasuna sendotu zuen; izan ere, 1725-28 bitartean, Beringek bere izena duen itsasertzaren eta itsasoaren mapak egin zituen, xehetasun handiz. Errusiak eta Txinak 1858an Aigunen egindako hitzarmenaren ondorioz, Errusiako Inperioa hegoalderantz hedatu zen, eta Amur eta Ussuri lurraldeak hartu zituen. 1860an Vladivostok eraiki zuten.\nBaina, Siberia gaizkile eta preso politiko deportatuen bizilekutzat erabiltzen zen (geroago, Stalinen diktadurapean batez ere), eta lurraldeak ez zuen garrantzi handirik izan 1891-1916 bitartean Siberia alderik alde, Moskutik Vladivostokera (9.297 km), igarotzen duen burdinbidea (transiberiarra deitua) egin zen arte. Handik aurrera, milioika sobietar joan ziren Siberiara.\nErrusiako Iraultzaren ondorengo gerra zibilean, Siberian, Alexander Koltxak txekiar almirantearen lejioko Armada Zuria galtzaile atera zen Armada Gorriaren aurkako guduan. Japoniako gudarosteak Vladivostoken lehorreratu ziren, eta Siberiako hegoaldea hartu zuten, baina 1922an, lurralde hartatik joan behar izan zuten. Burdinbideak eta lehen bost urteko planak (1928-32) industriaren hazkuntza ekarri zuten, transiberiar burdinbidearen inguruan batez ere. 1930etik 1960 arte Gulag zigor-sistema ezarri zieten SESBean milaka presori.\n1960-70 urteetan, Sobietar Batasunaren eta Txinaren arteko tirabirak zirela eta, guduak izan ziren Ussuri ibaiaren ertzean. Sobietar gudaroste handiak Siberiaren eta Mantxuriaren arteko mugan finkatu ziren.\nSiberiako biztanle gehienak errusiarrak dira. Izan ere, XVII. mendearen erdialdeaz gero errusiar askok bizitokia hartu zuten Siberiako bide nagusien aldemenetan, hegoaldean batez ere. Geroago, Sobietar Batasunarentzat Siberiako baliabide ekonomikoak ustiatzea lehentasunezko zeregin bihurtu zenenean, milioika sobietar (errusiarrak, bielorrusiarrak, ukrainarrak, kaukasiarrak…) joan ziren bizitzera. Errusiartutako 400.000 germaniar ere bizi dira Siberian. Gaur egun, Siberiako leku jendetsuenak garraiabide nagusiak gurutzatzen diren inguruetako eta mea arro nagusietako hiriak dira (Novosibirsk, Krasnoiarsk…). Siberiak 6,5 milioi biztanle zituen 1926an, 17 milioi 1959an eta 25 milioitik gora 1970ean. Gaur egun 30 milioi inguru biztanle ditu.\nEtorkinek denboraldi jakin bat egoteko eskubidea baino ez zuten, baina bien bitartean, Siberiako bertako biztanleen asimilazioak eta errusiartzeak aurrera egin zuen. Izan ere, kolonizazio sistematikoa eta suntsitzailea hasi baino lehen, lurraldeko ezaugarriei (tundra, taiga, estepa) egokitutako kultura eta bizimodua zituzten etnia asko bizi ziren. Herri nomadak ziren, bizimodua ateratzeko ehizan, arrantzan, edo elur-oreinak zaintzen zihardutenak. Hegoaldeko eta mendebaldeko estepetako herri gehienek behiak, ardiak eta zaldiak hazten zituzten, eta Artikoko eta Okhostkeko itsasoko kostaldeetan itsas ugaztunak ehizatzen zituzten. Gaur egun, herri horiek desagertzeko zorian daude, eta batzuek, dagoeneko, galdua dute hizkuntza edo herri nortasuna. Hogei komunitate autoktono baino gehiago bizi dira Siberiako mendebaldean (komiak, selkupeak, nenetak, khantak, samiak…), erdialdean (buriatak, jakutak, evenak…) eta ekialdeko muturrean (evenkak, kamtxadak, txuktxiak, koriakak, inuitak…).\nUdatxnaiako diamante meatzea (Jakutia)\nSiberiak oso mea baliabide handiak ditu (urrea, burdina, kobrea, diamanteak, harrikatza, petrolioa, gasa…), uraren indarra baliatzen duten argietxe handiekin batera, garrantzi handiko industria (metalurgia eta makinak) ahalbideratu dutenak. Bestalde abere hazkuntzak, Ozeano Bareko arrantzak, taigako oihanen ustiapenak eta, batez ere, hego-mendebaldeko estepetako labore sail handien ustiapenak ere garrantzi handia dute. Ekonomiaren hazkundea bideratzeko, Sobietar Batasuneko gobernuak, beste neurri batzuen artean, diru sari handiagoak ordaindu zizkien Siberiara joandako langileei (% 70 gehiago) eta garraiobideak egin zituen.\n21. mendean, Siberiako aberastasunak oligarka errusiarrei lotutako enpresen bitartez ustiatzen dira batik bat, 1990eko hamarkadako Errusiako pribatizazio prozesuen ondoren. Rusal, Errusiako aluminio ekoizle handiena, Oleg Deripaskak kontrolatzen du. Norilsk-Nickel, berdin nikelari dagokionez, Vladimir Potanin eta Roman Abramovitx aberatsei lotuta dago, eta Norilsk hiri siberiarrean du zentroa. Negozio hauek abantaila izan dute 21. mendearen hasieran energia prezio bikoitzak ezarri direlako Errusia europarrean eta Siberian, errazagoa bilakatuz lehengaien prozesamendua Siberian.\nTransiberiarra Siberia eskualdea Errusia mendebaldetik ekialdera zeharkatzen duen trenbidea da. XIX. mendearen amaieran hasi zen eraikitzen eta 1904ko uztailaren 21ean inauguratu zen, 13 urteko lanen ostean.\nTrenbideak 9.288 km-ko luzeera du eta Mosku eta Vladivostok (Ozeano Barea) hiriak lotzen ditu. Munduko tren-zerbitzurik luzeena da eta 7 egun behar dira hasieratik amaierara egiteko.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2014/02/06 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\n↑ Гидрометцентр России. .\n↑ «Siberian Germans» Everyculture.com\n↑ (Ingelesez) Rothacher, Albrecht. (2021-05-20). Putinomics: How the Kremlin Damages the Russian Economy. Springer Nature, 210-211 or. ISBN 978-3-030-74077-1. (Noiz kontsultatua: 2022-03-10).\nAzken aldaketa 25 martxoa 2022(e)an, 20:33(e)tan\nOrriaren azken aldaketa: 25 martxoa 2022, 20:33.


Historias para no dormir - Wikipedia, entziklopedia askea.\n[[Kategoria:Ivana Baquero antzeztutako telesailak]]\n1966ko otsailaren 4a\n1982ko irailaren 27a\nHistorias para no dormir (euskaraz Lorik ez egiteko istorioak) Espainiako beldurrezko telesail bat da. Narciso Ibáñez Serradorrek sortu, zuzendu eta aurkeztu zuen. 1966ko otsailaren 4etik 1982ko irailaren 27ra TVE1 katean aireratu zen. Aurrez, Ibánez Serrador berak sortu eta zuzendutako Mañana puede ser verdad telesailean oinarritu zen.\nElkarren arteko atal independienteez osatua zegoen, betiere kredituen sarrera berberarekin: ilunpean zegoen gela bateko atea piskana irekiaz eta emakume baten garraxi beldurgarria entzunez. Atal hauetan Ray Bradbury edo Edgar Allan Poe bezalako idazle ospetsuen kontakizunen egokitzapena, nahiz beste hainbat idazleen jatorrizko gidoiak ere pantailaratzen ziren, tartean Ibáñez Serradorrek berak idatzitakoak.\nHistorias para no dormir telesailaren atalak ikusgai. Youtube.com (Ingelesez)\nElsa Patakyk antzeztutako telesailak\nOrriaren azken aldaketa: 12 urria 2019, 00:40.


AEK-k 4. maila eskainiko du - Arrasate - Goiena.eus\nAEK-k 4. maila eskainiko du\nMaider Arregi 2006-10-04 14:50\nArrasateko AEK euskaltegiak HABEren 4. maila egiteko aukera eskainiko du aurtengo ikasturtean. Berrikuntza izango da, eta ez Arrasaten bakarrik, Debagoiena osoan ez baitago beste tokirik HABEren 4. maila egiteko aukera eskaintzen duenik. Matrikula epea zabalik dago datorren urriaren 11ra arte.\nLaugarren mailaren helburuak, euskara maila zaindua lortzea, 4. perfila prestatzea edota lanerako gaitasun komunikatiboa hobetzea dira. Horregatik, EGA eta titulu baliokidea duten ikasleentzat espresuki dago zuzendua.\nEskola orduez gain, ikasle bakoitzak lan bat ere egin beharko du, eta behin hori burututa, HABEren 4. mailako azterketara aurkezteko aukera izango du ikasleak, berak egindako lana idatziz edo ahoz azaltzeko.\nKlaseak astean bi egunetan izango dira, arratsaldez 2 ordu eta erdiz. HABEren 4. mailan apuntatzeko matrikula epea zabalik dago datorren urriaren 11ra arte. Argibide gehiago honako telefonoan: 943 77 03 69


2007-10-30 "Gutxien espero duzunean, deitzen dizute zure lana finalista dela esaten" | Hitza\nKea airean bezala’ lanarekin, Euskadi Sarietako finalista izan da idazle zumaiarra\nBigarren aldiz Haur eta Gazte Literaturako Euskadi Sarietan finalista izan da Imanol Azkue (Zumaia, 1965), Kea airean bezala lanari esker.\nIrabaztea garesti al dago?\nIrabaztea zaila da, bai, ez da erraza. Finalistak aukeratzeko, aurreko urtean argitaratutako liburu guztiak aztertzen ditu epaimahaiak, eta horietatik onenak aukeratzen dituzte finalista izateko. Beraz, finalista izate hutsa ere nahikoa sari bada, eta lan finalista guztiak nahikoa goi mailakoak dira.\nZer baloratu du epaimahaiak zure lanean?\nEz dakit. Miren Agur Meaberen lana baloratu dute eta epaia arrazoitu ere bai, saria emateko. Baina ez dakit zer baloratu duten nire lanean, ez didate adierazi.\n’Kea airean bezala’ lanarekin iazko Lizardi Saria jaso zenuen. Espero zenuen Euskadi Sarietarako ere hautatzea?\nLehen, finalista izan nintzen aurreko aldian ere, antzeko zerbait gertatu zitzaidan. Liburuaren kontuak aspaldi bukatutzat emanda neuzkan: argitaratzea, prentsan azaltzea, honelako galderei erantzutea... Ahaztu egiten duzu. Eta, halako batean, gutxien espero duzunean, deitzen dizute eta esaten dizute zure lana aukeratu dutela finalista. Horregatik, sorpresa izan da, bai.\nSariak motibazio bat izango dira idazlearentzat. Zuk zeuk nola hartzen dituzu?\nBeti da pozgarria egin duzun horrek aitortza izatea. Batzuetan ingurutik jasotzen duzu, senideek, lagunek-eta irakurri eta esaten dizutelako gustatu zaiela, eta satisfakzio handia da. Beste batzuetan, aitortza hori epaimahai aditu batek egiten badizu, beste balio bat dauka, eta idazten jarraitzeko indarra ematen dizu.\nSegur aski beste literatur lanen bat ere esku artean izango duzu une hauetan.\nBeti ari gara zerbaitetan. Laster ipuin bat argitaratzeko asmotan gara, datorren hilaren erdialderako-edo, gauzak ondo badoaz. Umeentzat da, idazten hasi berri direnentzat, eta Osaba Patxiren koadernoa du izena. Nahikoa berezia izango da, koaderno-itxura izango duelako. Ilustrazioak Txiki Agirre Keixetarenak dira eta diseinua Roberto Gutierrezena. Zumaiako Inpernupe elkartearen bidez aterako dugu.


Lehiaketarik ez aurtengo Algortako San Lorentzo azokan - bizkaie.biz\nLehiaketarik ez aurtengo Algortako San Lorentzo azokan\nBizkaie! 2019-08-09 12:16 Pil-pilean\nBaserriko produktuen azokea eta Biotz Alai abesbatzearen ohiko kontzertua ez dira faltauko.\nSan Lorentzo azokea, Algortan (argazkia: BBK) | Ikusi handiago | Argazki originala\nAbuztuaren 10ean, San Lorentzo egunez, azoka berezia egiten dabe urtero Getxoko Algorta auzoan, Kultur Etxeak eta BBK-k antolatuta. Bizkaiko azokarik entzutetsuenetako bat da, inguruko produktore nabarmenenak egoten dira eta. Gitxi gorabehera, 18.000 bisitari erakarten ditu feriak.\nNobedade batzuk dakarz, baina, aurtengo edizinoak. Lehiaketarik ez da egongo, horixe aldaketarik handiena. Orain arte, Idiazabal gaztaien, ortuarien eta landaren sariketak egon izan dira. Aurten, ostera, nahiago izan dabe bertoko produktoreei leku zabalagoa emon, lehiaketen formatua alboratuta.\nDanetara, 52 postu izango ditu San Lorentzo azokeak: sasoiko ortuari eta fruta fresko-freskoak ez eze, sagardaoa, lorak, ogia, eztia, txakolinak, postreak... egongo dira salgai. Taloa jateko postuak be ipiniko ditue. Goizeko 10:00etan zabalduko dabe azokea, eta 14:30ak bueltan zarratu.\nSan Lorentzo eguna biribiltzeko, Algortako Biotz Alai abesbatzeak kontzertua emongo dau, urtero egun horretan egiten dauen legez. Beste aldaketa nagusietako bat da, kontzertua Muxikebarri areto barrian egingo dabela lehenengo aldiz. Gonbidapen bidez sartu ahal izango da, baina Getxoko Kultur Etxeak ohartarazo dau gonbidapen guztiak banatu dituela dagoeneko.


Bihar eguerdiko lanuztearekin bat egitera deitu ditu herritar guztiak Zaldibar Argituk - etakitto.eus\nBihar eguerdiko lanuztearekin bat egitera deitu ditu herritar guztiak Zaldibar Argituk\nETA KITTO 2020, Mar 11\nZadibar Argitu plataformak hiru orduko lanuztea deitu du bihar eguerdirako, Eibarren, Ermuan, Zaldibarren, Elgetan eta Mallabian. Lanuztea 12:00etatik 15:00ak bitartean egingo da eta herrietako bakoitzean manifestazioa hasiko da 12:30ean. Eibarko manifestazioa Untzagatik abiatu aurretik, 12:15ean adierazpenak egingo dituzte plataformako bozeramaileek (Untzagako jubilatu etxearen aurrean). Biharko deialdiak gehiengo sindikalaren babes zabala dauka eta, besteak beste, Igor Arroyo LAB sindikatuko idazkari nagusiaren ondokoa eta Mitxel Lakuntza ELAko idazkari nagusia bertaratzea aurreikusi dute antolatzaileek eta horiei ere emango zaie berba egiteko aukera.\nArratsaldean, berriz, Eitzagan amaituko den manifestazio bateratua abiatuko da Eibar-Ermua arteko biribilgunetik, 19:00etan. Plataformako bozeramaileek adierazpenak egingo dituzte aurretik, 18:45ean, biribilgunean bertan. Ondoren, CCOO sindikatuko Dolores Garcia idazkari nagusiak ere izango du berba egiteko aukera. Plataformako kideek herritar guztiak deitu nahi ditu biharko lanuztearekin eta egingo diren mobilizazioekin bat egitera.\n« Aratosteetako argazki lehiaketako irabazleek eraman dute saria Ikuspegi desberdinak eta ekarpen ugari Euskeraren Transmisioaren X. Mintegian »


Noiz iritsiko zait lehen faktura?\nKontratazioaren hurrengo hilean, hilaren 3tik aurrera, iritsiko da faktura.\nZein da fakturazio-aldia?\nFakturazio-aldia hil bakoitzaren 2tik 10era bitarte da. Fakturazioan doikuntzaren bat egin behar izanez gero, hurrengo hilabeteko 5etik 20ra bitartean egingo da.\nOnline kontratatzeko prozesua:\nOnline kontratatzeko, gure beharretara hobekien egokitzen den eskaintza edo sustapena hautatu behar dugu Euskaltelen webgunean.\nWebgunean gabiltzala, kontratatu nahi dugun zerbitzuan sartuko gara nahi dugun eskaintza bilatzeko, zerbitzua edozein motatakoa dela ere: Internet, telefonia finkoa, telefonia mugikorra edo baita zerbitzu guztien eskaintza konbinatuak ere.\nKontratatu nahi dugun eskaintza edo zerbitzua aurkitu ondoren, Kontratatu sakatu behar dugu.\nOndoren, kontratazioa egin behar dugu, 4 pausotan eskatzen dizkiguten datuak Beteta:\nOsatu: Atal honetan, kontratatu nahi dugun zerbitzuari buruzko datuak osatuko ditugu. Produktu gehigarriak eransteko aukera izango dugu.\nDatu pertsonalak eta helbidea: Hemen gure datu pertsonalak eta instalazioa egiteko helbidea eskatuko dizkigu.\nBanku-datuak: Atal honetan, hileko kuota fakturatzeko bankuko datuak sartu behar ditugu.\nBaieztatu: Orain arte sartutako datu guztiak zuzenak direla berrikusiko dugu.\nOnline kontratazioa egitean gure datu pertsonalak betetzeko garaian sartzen dugun helbide elektronikoarekin, web-erabiltzaile bat sortzen da.\nZergatik sortu behar dut web-erabiltzaile bat kontratazioa egiteko?\nErabiltzaile horrekin, Euskaltelen webguneko bezeroaren gunean sar gaitezke, eta kontratatutako gure zerbitzuekin eta fakturazioarekin lotutako izapide guztiak ikusi ahal izango ditugu. Horrez gain, gure eskaeren segimendua egin dezakegu, kontratazio berriak egin ditzakegu eta nahi ditugun aldaketak egin.\nDokumentazioren bat bidali behar dut?\nIndarrean duzun NAN/AIZren kopia bat, bi aldeetatik, eta kontu-zenbakiaren titularraren izena eta irekiera-data dituen bankuko kontu-zenbakiaren agiria (gutxienez sei hilabete eduki behar baititu).\nNola jakin dezaket nire eskaeraren egoera zein den?\nWeb-erabiltzailearekin bezeroaren gunera sartuta edo 1717ra deituta.\nWeb-erabiltzailearekin eskaeraren egoera ikusteko, bezeroaren gunean sartu behar dugu, eta, ondoren, Eskaerak atalean sartu.\nNola jasoko dut kontratua, hura baliozkotzeko?\nKontratua posta elektronikoz, SMS bidez edo posta arruntez jasoko dugu.\nLinea finkoa konpainiaz aldatzea\nTelefono finkorik gabe egongo naiz?\nLehengo konpainiatik Euskaltelera aldatzeko prozesuan, 3 orduz egongo zara linearik gabe, denbora hori behar baita aldaketa egiteko.\nZein unetan egingo da finkoaren aldaketa?\nTeknikaria etxera joaten denean eta instalazioa egiten duenean, aldaketa martxan jartzen da, eta, enpresa emailearen arabera, 24 ordu edo gehixeago iraun dezake.\nBeste konpainian, nik eman behar dut baja edo zuek ematen duzue?\nGuk emango dizugu baja beste enpresan.


Karrantzako Udala - Emakumearen Nazioarteko Eguna. Pozalagua\nEmakumearen Nazioarteko Eguna. Pozalagua\nDatorren ostiralean, martxoaren 8an, Emakumearen Nazioarteko Eguna ospatuko da. Hori dela eta, Karrantzako Udaletik gure aitorpena adierazi nahi diegu emakumeei, berdintasunaren alde egin izan duten eta oraindik ere egiten duten borrokagatik. Emakumeek gizartean gizonen pareko partaidetzaren eta norberaren garapen osoaren aldeko borroka gogoratzen da, beraz. Landa-giroko bizitokietan (Karrantza bezalakoetan) emakumeen zeregina garrantzitsua izan da historikoki, eta horrela da gaur egun ere.\nHorregatik guztiagatik, gure Udalak omenaldi xumea egin nahi die emakumeei. Zehazki, Pozalaguako kobazuloetan doan sartzeko sarrerak emango ditu martxoaren 9rako. Beraz, martxoaren 9 honetan (larunbata) bisitatzen gaituzten emakumeek, edozein adinekoak izanda ere, doako bisita egin ahal izango dute.\nBeste alde batetik, neurri honen bidez Pozalaguako kobazuloetako bisitak indartu nahi ditugu, azken urteotan bisitarien kopurua txikiagoa izan baita: gutxi gorabehera, erdira murriztu da.\nPozalagua kobazuloa publiko eta adin guztietarako egokituta dago, eta argiztatze berria duen bisita ikusgarria egin daiteke. Horri esker, estalaktita eta estalagmiten berezitasunak are nabariagoak dira, eta eszentrikoak dira bereziki azpimarratzekoak; izan ere, ez dira batere ohikoak, eta mundu mailan ospea eta entzutea lortu dituzte.\nArmañóngo Parke Naturalean dagoen Pozalagua kobazuloaz gain, aurten bisitariak doan sar daitezke Parketxera, alegia, orain dela gutxi sortu den interpretazio zentrora. Bertan, jolasen bidez ezagutu daitezke Karrantzako naturaren alderdirik nabarienak, Bizkaiko benetako birika berdea eta erreserba naturala baita. Parketxea kobazuloaren beraren ondoan dago, eta ikus-entzunezkoak dituzten gelei zein teknologia berrietan oinarritutako erakusketei esker, Karrantzako Haraneko fauna eta flora hobeto ezagutuko ditugu.\n11:00etatik 18:00etara (azken emanaldia 17:00etan da).\nGutxi gorabeherako iraupena: 45 minutu.


ZURJOLE ESKULAN IKASTAROAK\nZurjolen, nahiago dugu hurbiltzen gaituzten gauzez hitz egitea, bereizten gaituzten gauzez baino. Beraz, sormena eta eskuekin lan egitea dira gure lehentasuna; eskulan eta artisautzaren arteko lerroa definitzeak ez digu axola.\nIkastaro hauetan, askotariko eskulan teknikak ikasiko dituzu, baita produktu berritzaileenak ere. Gure lehentasuna da egunean egotea eta, horretarako, beti gabiltza ikertzen.\nZaharberritzea Palet altzariak\nAskotariko teknika Askotariko teknika\nAltzarien mundua deskubrituko duzu.. Ikasiko duzu begiratzen, konparatzen, eta altzari bakoitzaren historiaz hitz egiten diguten zantzuak ikusten.\nTrebatu egingo zara altzariei funtzionaltasuna itzultzen, eta eguneratzea behar dutenen irudia aldatzen.\nDeskubrituko duzu gurera heltzen diren antigoalekoak nola tratatu, haien historia errespetatzeko eta, batez ere haien patina babesteko.\nIkasiko duzu altzari zaharrei entzuten eta, hartara, haien historia zein izan den ulertzen, denboraren joanak hondatutakoak biziberritzen, eta etorkizunera begira babesten.\nASKOTARIKO TEKNIKEN IKASTAROA\nZura, kristala, eva goma, edo ehuna, bikainak dira dekorazioko teknika berriak garatu ahal izateko.\nKrakeladura, saskigintza, irudi transferentzia eta pintura dira proiektu bakoitzean esperimentatu ahal izango ditugun teknika batzuk.\nIkasiko duzu askotariko materialez egindako mota guztietako objektuak dekoratzen, eta gure konpromisoa duzu guk ondo ezagutzen ez dugun teknika bat esaten badiguzu guk ere hura ikastekoa. Era horretan, teknika desberdinez edozein gainazal apaintzeko trebezia hartuko duzu, eta egokiena hautatu ahal izango duzu behar duzun aukera bakoitzerako.\nEVA GOMA IKASTAROA\nHau material berritzaile bat da, hura moldatzeko orduan joko handia ematen duena. Eva goma moldatzen ikasiko duzu, hura mozten, baita konbinatzen ere, ikusi dituzun proiektu interesgarrienak burura eramateko.\nJakina, trebezia nahikoa hartzen duzun ahala, zure proiektuak proposatu ahal izango duzu eta, era horretan, dagoeneko egindako dauden piezen askotariko aldaerak egin. Hori bai, irakaslearen aholkuei eta jarraibideei kasu eginez betiere, haren eskarmentu urteak erabakigarriak baitira proposatutako egitasmoa arrakastaz gauzatu ahal izateko.\nPALET BIDEZKO ALTZARIEN IKASTAROA\nTeknika hau oso berria da, eta moda-modakoa da orain.\nPaleteko zura nola moldatu ikasiko duzu, askotariko altzariei forma emateko.\nPaletak desmuntatzen ikasiko duzu, oholak lixatzen, beharrezko balitz horiek elkarrekin berriz lotzen, gure beharrizanei aurre egiteko balio duten altzari praktikoak diseinatzeko.\nArtean deskubritzeko dagoen mundua da, eta izugarrizko ahalmena du. Gu geu beti gabiltza gauza berriak deskubritzen ekiten dugun egitasmo berri bakoitzean. Zura moldatzeko eta erabakitzen duzun edozein egitasmoari heltzeko beharrezko ezagutzak eskuratuko dituzu.\n2 ordu asteko\nOrdutegia goizez eta arratsaldez\nMaterialak eta oinarrizko tresnak barne\nHizkuntzak: euskara, ingelesa, gaztelania


"Euskal Herria eta euskaldun ugari ezagutzeko aukera eman dit gaitak" — dantzan.eus\nHemen zaude: Hasiera › Hemeroteka › "Euskal Herria eta euskaldun ugari ezagutzeko aukera eman dit gaitak"\n"Euskal Herria eta euskaldun ugari ezagutzeko aukera eman dit gaitak"\nJon Gaminde gaita jolea eta ikerlaria\nXVI. mendetik jotzen omen dute gaita euskaldunek, eta Bizkaiko Gaiteroak elkarteak gaurdaino eutsi dio tradizioari, beste musikari bakan batzuekin batera. Jon Gamindek 30 urte daramatza gaita edo dultzaina jotzen, eta gaitarekin dantzan egiteko 196 partitura bildu ditu Gaita Dantzan liburuan.\nGaiteroen errepertorioan dantza falta zen eta hutsune hori betetzera dator liburua...\nBai, 372 orrialdetan 196 partitura bildu ditugu. Badira gehiago, baina ni honaino ailegatu naiz. Gaitarekin interpretatzeko musikan dantza errepertorioa da zabalenetakoa, eta hori da lan hau aurkeztera bultzatu gaituen arrazoia: material, partitura eta datu dokumental desberdinen bateratze lana izan nahi du.\nHutsune nabarmena zegoen, beraz.\nBiltzeko beharrak, estudiatzeko beharrak eta une oro dagokion taldearekin dantzak jotzeko beharrak akuilatu gaitu, bai.\nGaitero, dantzari, musikari eta orokorrean interesatu orok erabiltzeko egin dugu.\nEta nola dago antolatuta liburua?\nDantzak ordenatzeko orduan, dan-tzatzen diren herri edo eremu geografikoen araberako antolaketaren irizpidea jarraitu dugu\nNon eta noiztik erabili izan da musika-tresna hau Euskal Herrian?\nEuskal Herria osoan jo izan da, baina batez ere Ebro aldean. Esaterako, Bizkaian ditugun lehenengoko arrastoak XVII. mendekoak dira, pentsa!\nEta gaur egun jende asko ari da gaita jotzen?\nBizkaian berrogeita hamar bat lagun gara.\nIrakasle lanetan ere ibiltzen zara... Musikenen ez dago gaita ikastaroak hartzeko aukerarik?\nEz, gu musikako anaia pobreak gara (barreak). Baina tira, Bizkaian behintzat badugu joera, eta dantza talde askorekin jotzen dugu. Esan behar dut, gainera, Euskal Herria eta euskaldun ugari ezagutzeko aukera eman didala gaitak.\nKanpotik ez zarete ibiltzen?\nBai, bitxia da. Esaterako AEBetan eta Uruguain izan gara, baina Espainiatik gonbidapen gutxi jaso-tzen dugu.\nHistorian zehar ez du aldaketarik bizi izan soinu-tresna bitxi honek?\nTradizionalak egurrezkoak izan dira, eta guk tradizio horri jarraitzen diogu, baina etorkizunean ez dakit ba... Ebanoa amaitzen bada (eta bidean doa) metakrilatoko tresnak egingo dituzte!


Prest dago Uranzu frontoiaren eraberritze proiektua – Irunero\nPrest dago Uranzu frontoiaren eraberritze proiektua\nPosted on 2017(e)ko ekainak 8 2017(e)ko ekainak 8 by Irunero\nUrte amaierara arte luzatu daiteke lanei ekin arteko prozesua\nUranzu pilotalekuaren eraberritze proiektua aurkeztu du Irungo Udaleko Lan eta Bide arloak. 4,5 miloi euroko aurrekontua izango dute lanek, eta 16 hilabeteko epea edukiko du aurrera eramango dituen enpresak. Obra lehiaketara ateratzeko, ordea, Eusko Jaurlaritzako Joko eta Ikuskizun sailaren baimena behar du udalak. Jasotzen duenean, 4-5 hilabeteko iraupena izango du esleipen prozesuak. Hortaz, urte amaierara arte luzatu daiteke, gutxienez, makinak Uranzu pilotalekuan ikusteko unea.\n4.163,23 metro koadroko azpiegitura izango da frontoia, eta hiru solairu edukiko ditu. Eraikin bakarra izango da, frontoi txikia ere barne hartuko baitu. “Pilotalekua baino gehiago izango da, balio anitzeko azpiegitura”, baieztatu du Cristina Laborda Lan eta Bide arloko ordezkariak. Frontisa eta ezker pareta mantenduko dituzte, baina gainerako elementu guztiak hutsetik eraikiko dituzte. Ikusleentzako sarrera nagusia Sarjia parkean egongo da, eta gainerako solairuetara igotzeko edo jaisteko eskailerak eta igogailuak edukiko dituzte erabiltzaileek eskura. Sarrera diseinatzerakoan, genero ikuspegia kontuan hartu dutela aipatu du Labordak, puntu beltzak ezabatuz. Junkal kalean beste sarrera bat egongo da, hala ere, jokalarientzat eta epaileentzat, besteak beste.\nPilota partidetan izango ditu eserleku gehien Uranzuk. 727ra helduko da, jaso daitezkeen harmailak edukiko baititu. “Frontoi profesionala izango da, goi mailako partidak hartzeko aukera emango duena”, adierazi du Labordak. Eskubaloi partidetan txikiagoa izango da edukiera. Kantxaren azalera, harmailak jasota, 19,85x43koa izango da. Harmailak, aldagelak, komunak eta biltegiak ere egongo dira. Frontoi txikiak bere funtzioa betetzen jarraituko du, baina bigarren solairu bat edukiko du. Bertan, balio anitzeko hiru areto egongo dira. Horietako baten erabiltzailea aurreikusia du udalak. Labordak baieztatu du: “Kemen Dantza Taldea lekualdatzeko konpromisoa dugu”.\nPilotalekuaren eraberritzea lantzeko, azpiegiturako erabiltzaile nagusi izango diren Kurpil Kirolak, C.D.Bidasoa eta Halterofilia Irun elkarteekin bildu izan direla adierazi du Labordak. Alde Zaharreko Auzo Elkartearekin eta Irungo Hiritar Foroarekin ere egon dira, proiektua gizarteratze aldera. Helburu hori edukiko du, hain zuzen ere, datozen asteetan aurrera eramango duten ekimenak. Totem batzuk erabilita, pilotalekuaren eraberritzeari buruzko erakusketa jarriko dute Urdanibia plazan. Sanmartzialen ondoren, hiriko beste puntu batzuetara eramango dute.\nIÑIGO CAMARERO, Txingudi Errugbi Elkarteko kidea: “Denboraldia orokorrean ikusita, oso balorazio baikorra egin dezakegu”\nYLENIA BENITO, Brontë liburu-dendako arduraduna: “Liburuak ez dira supermerkatuetan erosten”


Salou, Levante hondartza\nAurrekoan Saloura, edo Sangulira, familiarekin joaten nintzeneko garaiak eta Sanguliari buruz aritu nintzen. Oraingoan, Salou beste ikuspuntu batetik erakutsiko dut, nire bikotekidearekin batera ezagutu dudana (nahiz eta gurasoekin ere zertxobait ikusteko aukera izan nuen, orain ezagutu ditut askoz hobeto Salouko bereizgarri hauek).\nSalouen hamar hondartza daude. Handienak eta ezagunenak Levante eta Poniente hondartzak dira. Bi hondartza hauek kirol portuak bereizten ditu, eta duela urte batzuk barrakak zeuden bertan, noria handi batekin.\nSangulira joaten ginenean Ponienteko hondartzara joaten ginen, campingetik gertu dagoen hondartza. Hondartza lasaia zen eta jende gutxi egoten zen abuztuan. Gehienak campingeko jendea edo ondoko apartamentuetakoak. Itsasertzaren ondoan lekua aurkitzea zaila zen, hala ere, ez zegoen guztiz beteta. Duela urte batzuk umeentzako parkeak jarri zituzten. 1100 metroko luzera dauka.\nSalou, Poniente hondartza\nLevante hondartza, aldiz, ez dut udan ezagutu baina betetzen omen da. Lekua aurkitzea ezinezkoa da, Ponientekoa baina zabalagoa izan arren. Hondartza honetatik gertu daude hotel eta apartamentu ia gehienak, Salouko hiri zentruan dago, nolabait esateko. Gu jaon garen hilabetetan, gehienetan iraila, urrian edo aste santuan, ez da jende asko egoten. Hondartza hau zertxobai luzeagoa da, 1200 metro.\nSalouko hirugarren hondartza ezagunena Els Capellans hondartza da. Levante hondartzatik aurrera jarraituz gero Els Capellans hondartzara iristen zara. Poniente eta Levante hondartzekin alderatuz txikiagoa da, 200 metro ditu. Badia txiki baten itxura dauka.\nSalou, Els Capellans hondartza\nBeste hainbat hondartza txiki daude Salouen, adibidez, dels Crancs (Karramarroen) hondartza, Cala Llengüadets, Cala Vinya eta Pinatell, Reguerot de Claveguer, Penya Tallada eta Platja Llarga. Hondartza hauek badia txikiak dira, hondartzek 30 eta 70 metro bitartekoak dira. Dena dela jende nahikoa egoten da inguruetan hotelak daudelako. Platja Llarga, aldiz, 600 metroko hondartza da baina zentrutik urruti dago.\nHondartza gehienetan itzalkinak eta hamakak alokatzeko aukera dago. Baita itsasotik ibiltzeko txalupatxoak ere.\nSalouko gauzarik politenetarikoa da, nire ustez. Itsasoaren paretik ibiltzen joatea, lasai-lasai, ezertan pentsatzen, olatuen soinuarekin... Eta gauez baldin bada askoz hobeto. Itsas pasealekua Poniente eta Levante hondartzetatik igarotzen da.\nPoniente hondartzaren pasaealekua Miramar deitzen da (passeig Miramar). Harriz egindako harresi txiki batek banatzen ditu pasealekua eta hondartzaren area. Pasealekua handia da eta palmerak ditu ibilbide osoan zehar. Errepide gertuko aldean txirrindularientzako bidea dago.\n◂▸◂▸◂▸◂▸◂▸◂▸◂▸◂▸◂▸◂▸◂▸◂▸◂▸◂▸◂▸◂▸◂▸◂▸◂▸◂▸◂▸ 2014ko abuztuaren 20an eguneratuta\nSalou, Miramar pasealekua\nLevante hondartzaren pasealekua Jaume I pasealekua (Passeig de Jaume I) izena hartzen du. Zabaleran Miramar baino handiagoa da, palmerak ditu eta erdialdean Jaume I. -aren oroitarria dago. Pasaealekuan autobus geltokia dago baita kirola egiteko pistak ere. Pasealekuaren parean, aurreko espaloian, denda, jatetxe, taberna, etabar asko daude. Pasealekuaren amaieran Argidun iturria dago. Gauez pasealekutik zehar dauden iturrien ikuskizuna izaten da ere, Argidun iturriaren ikuskizunaz gain.\nSalou, Jaume I pasealekua\nSalou, Jaume I pasealekua. Iturriak.\nSalou, Jaume I pasealekua.\nPortua eta kaia\nPoniente eta Levante hondartzak eta Miramar eta Jaume I pasealekuak portuan elkartzen dira. Kirol portua da, eta bertan txalupa ez dutenentzako sarrera debekatuta dago.\nOndoan kaia dago, Levante hondartzaren hasieran. XIX. mendean eraiki zuten kaia Reus eta Salou arteko bidai kanala egiteko baina azkenean proiektuak ez zuen aurrera egin eta Salouko arrantzaleentzako kaia bihurtu zen. 1990 urtean Arrantzalearen oroitarria jarri zuten. Monumentu honetan “herri oso baten esfortsuarekin” inskrizpizioa irakurri daiteke. Kaian txalupa zaharberrituak ikusteko aukera dago, garai batean izan zena irudikatu ahal izateko.\nSalou, Portua Levante hondartzatik\nSalou, Kaia. Arrantzaleen oroitarria.\nDuela zenbait urte kendu zituzten portuko barrakak edo feria. Noria handi bat zegoen, beste hainbat atrakziorekin batera. Bere ordez parking bat jarri zuten. Ez dakit zergatik kendu zituzten baina pena eman zidan. Oso polita zen pasealekutik paseatzea atrakzioen argiak urrunean zeudela. Gainera, oso une politak pasatzen genituen ere.\nPortutik gertu eta pasealekuen bidegurutzean Kapitaniaren eraikina dago. Salou itsas herri garrantzitsua izan zen antzinean. Hortaz, gaur egunera iritsi dira garai horietako zenbait eraikin, esaterako, Kapitania. 1820 urtean eraiki zuten. Hainbat jabeetatik pasa den arren fatxadak garai batean izandakoaren antza dauka. Gaur egun hainbat denda daude bertan, haien artean, izozki denda bat; bertako izozkiak primerakoak ziren. Ilara izugarriak egoten ziren gauetan.\nJaume I.-aren oroitarria\nLehen esan bezala Jaume I pasealekuan Jaume I.-aren oroitarria dago. Salouko pertsonarik garrantzitsuenenetarikoa izan zen Jaume I konkistatzailea. XIII. mendean Jaume I Salouko hondartzatik Mallorka konkistatzera joan zen. 1965an monumentu hau eskaini zion Salouko herriak. Salvador Ripoll arkitektuak eta Lluís Maria Saumells izan ziren monumentuaren egileak.\nSalou, Jaume I.-aren oroitarria\nSalou, Jaume I oroitarria\nNork ez du ezagutzen Argidun iturria? Aurretik esan bezala Jaume I pasealekuaren amaieran dago. Carles Buïgas arkitektuak egin zuen. Iturri honek ur eta argi ikuskizunak egiten ditu. Hemen ere turista asko biltzen dira udako gauetan eta ez zen zaila herriko jendearekin elkartzea, horregatik txantxa moduan altsasuarron Salouko bilgunea zela esaten genuen.\nSalou, Argidun iturria\nBonet edo Voramar txaleta\nJaume I pasealekuaren hasieran, Kapitaniaren aurrean, Bonet etxea dago Salouko modernismoaren erakusle. 1918 eta 1919 urteetan eraiki zuten. Domenec Sugranyes y Gras izan zen arkitektua Antoni Gaudíren ikaslea eta, ondoren, Bartzelonako Sagrada Familiaren eraikuntzaren zuzendaritzan izandakoa. Ezin da barrura sartu pribatua delako. Baina barruan Jaume I.aren konkista bidaiaren muralak daudela diote.\nFatxada nagusian eguzki erloju bat dago. Bertan letra neogotikoez idatzitako inskripzioa bat dago bizitzaz gozatzera animatzen duena: “aprofita el temp que torna y no retorna”, “denbora aprobetxatu, joaten da eta ez da itzultzen”.\nBonet etxearen ondoan beste txalet polit batzuk daude. Haietako bat Salouko turismo patronatua da, eta uste dut sartzeko aukera dagoela. Eraikina berritu dute eta gaur eguneko elementuak jarri diote. Beste txalet bat jatetxe bat da eta sartzeko aukera dago ere. Nik ez ditut barrutik ikusi, beste bisita batean izango da.\nSalou, Bonet txaleta\n1530an Salou itsas herri garrantzitsua zenean piratek etengabe mehatxu egiten zuten. Horregatik Pere de Cardona garaiko Tarragonako artzapezpikua herritarrak babesteko Torre Vella eraikitzea erabaki zuen. Kanpoko itxura garaikoarekin antza dauka, dena dela XVIII. mendean eraikin berri bat egin zuten eta XX. mendean zubi bat egin zuten. Salouko tren geltokitik gertu dago. Gaur egun kultur ekintzak antolatzen dira bertan.\nTorre Vellaren inguruetan lorategi bat dago eta bertan Dansa de les Gràcies deitutako eskultura bat dago. Arturo Aldoma Puigren obra bat da. 1990 urtean jarri zuten.\nSalou, Torre Vella.\nSalou, Torre Vella. Dansa de les Gràcies eskultura\nSalouko tren geltokia, berez, ez dauka ezer berezia. Baina, 1857an mustu zuten FC Reus-Salou. Bide honen bidez Salou eta Reus arteko bidaiak egiten zituen tren berezi batek, Carrilet deitutakoa. Oso garrantzitsua zen, izan ere, Saloutik Reusera merkantzia eramaten zuen. 1975 egin zuen azkeneko bidaia Carriletak.\nBere omenez antzinako tren bat jarri dute geltokiaren ondoan. Hau ez da oso ezaguna baina guk behin bueltatxo bat ematen aurkitu genuen eta adierazgarria iruditu zitzaidan. Aitarekin hamaika bider pasatu nintzen tren geltokitik eta ez nuen gogoratzen tren hori...\nSalou, Tren geltokia\nSalou, Carrilet zaharra.\nAmaitzeko Levante hondartzaren eta Jaume I pasealekuaren amaieran, Els Pilonsen, eskultura bat dago. Bertatik ilunabarra oso polita ikusten da.\nSalou, beraz, hondartza eta eguzkia baino zertxobait gehiago bada. Gauza gehiago daude bisitatzeko, esaterako, Masia Catalana -ikusteko gogo handiak ditut- edo herriko parkea. Salouri buruzko informazio gehiago (Salou hitzan klik eginda).\nargazkilaritza bidaiak Costa Daurada eraikinak hondartza itsas-pasealekuak iturriak oporrak Salou Tarragona turismo\nEtiketak: argazkilaritza bidaiak Costa Daurada eraikinak hondartza itsas-pasealekuak iturriak oporrak Salou Tarragona turismo


Txantxo, puska-biltze eta dantzariak Lizartzako inauterietan — dantzan.eus\nHemen zaude: Hasiera › Albisteak › Txantxo, puska-biltze eta dantzariak Lizartzako inauterietan\nInauteriak egun bereziak izaten dira Lizartzako herrian eta aurten ere iritsi dira horrenbeste esperotakoak. Urtarrilaren 31an hasi eta datorren asteburuan ere jarraituko dute jai giroan Lizartzan. 1994an berreskuratu zituzten inauteriak eta aurten 22. urteurrena ospatzeko gogoz datozela eta, berea egin duten jai honen inguruko aldizkaria ere argitaratu dute Otsolar Dantza Taldeko kideek, aratosteen inguruan lehengo eta oraingo kontuak plazaratuz. Honetarako herriko ahozko trasmisioan eta aurreko garaietan puska-biltzen ibilitako lizartzarrei eginiko elkarrizketetan oinarritu dira besteak beste.\n80 urtetik gorako bi lizartzar, Joxe Mari Zinkunegi Agirre (1932) eta Nikolas Bengoetxea Altuna (1934) elkarrizketatu dituzte Otsolar dantza taldekoek aldizkarirako. Hauek puska-biltzen ibili ziren gaztaroan, bata dantzari bezala eta bestea, ordea, mozorrotuta. Eurek kontatutakoei begira gauzak ez omen ziren askorik aldatu 40 eta 50. hamarkadetan. Azaltzen dutenez gazte taldeak ijitoz edo emakumez jantzi eta puska-biltzen irteten baitziren, talde batak besteari aurrea hartu nahian eskean ahalik eta etekin handiena ateratzeko.\nJoxe Mari Zinkunegik azaltzen duenez gaur egungo kaleko puska-biltzea garai haietakoa baino motelagoa da, orduan baino jende gutxiago biltzen da eta gogoan du beraiek txirrinak jotzen zituztela. Nikolas Bengoetxeak aldiz, dantzariek igande arratsaldean Lizartzako ihauteri dantzak egiten zituztela azaltzen du, astelehen goizetan puska-eskean irten baino lehen. Horrela bildutakoarekin batzuek afaria ordaintzen zuten, edo emandakoak jaten zituzten besteek, baina umorerik behintzat ez omen zen falta Lizartzako Inauterietan.\nGaur egun, inauterietako larunbat eta igandean egiten dute puska-biltzea Lizartzan eta aldizkariak adierazten duenez. Eguberri edo Santa Ageda bezperaz ere egiten den bezala inauteriak ere etxez-etxe edo baserriz-baserri dantzan edo kantuan eskean joateko egunak dira. Dirua eta jakia biltzen dute otordu luzeetan disfrutatzeko baina zenbaitetan, garai bateko inauterietan ematen zen bezala, jaiak berak zekarren gastua ordaintzeko ere baliagarria izaten zen puska-biltzea.\nOtsolar taldekoek jaso dutenez, 60. hamarkadan puska-biltze antzeko kontu bat topa daiteke Lizartzan. Garai horretan baserrietako ganaduen galerak saihesteko ermandade bat omen zegoen herrian, eta bertako kideak baserriz-baserri ibiltzen omen ziren, hauetako bakoitzean zenbat buru eta nolakoak zeuden ikusteko. Horrela hauetako bati behia hiltzen bazitzaion ermandadeko kideek laguntzen zioten galera izandako baserriari.\nFelix Barriola Maritxalar zenaren hitzak jaso dituzte Otsolar Dantza Taldekoek. Honen esanetan 1930 inguruan zaldunak joaten ziren baserriz-baserri eskean, dantzari, txistulari, atabalero eta kamareroak beste etxeetako ateak jotzen zituzten bitartean. Kapitainak etxeetako atarian dantza sailetik berak aukeratutako zatia dantzatzen omen zuen etxekoek eman nahi zietenaren truke. Kamareroak ziren poltsero eta puska eramaile. Zaldun edo dantzarien eskeari erantzuten zion etxe jauna edo seme zaharra hurrengo egunean egiten zen bazkarira gonbidatzen zuten gainera, baina ez musu truk, honek 5 pezeta ordaindu behar izaten baitzituen garbantzuak eta txekorra jateko. Kaleko puska biltzean karroza baten gainean eramaten zuten inauterietarako janzten zuten alkate ordea.\nMozorroak edo txantxoak ere herrian jai giroan eta puska biltze trakets eta antolatu gabean ibiltzen ziren egun horietan. Otsolarreko kideek jasotako informazioaren arabera dozena erdi bat koadrila ibiltzen ziren herrian emakumez edo ijitoz jantzita.\nAurtengo inauteri festarako prestaketak eginak dituzten jada Lizartzan. Prest dago agintariak eramateko gurdia, dantzariak ere prest daude puska-biltzen joateko eta guzti hauekin mozorro eta txantxoei ere ez zaie umorerik falta inauteriak gozatzeko. Dantzariak otsailaren 7an, larunbatean ibiliko dira goizeko 7:00etatik aurrera baserrietan eskean eta igandean aldiz, kalean ibiliko dira puska biltzen.\nLizartzako ihauteriak 2015 - Otsolar dantza taldea (pdf, 5 Mb)


Osteguna, 2020(e)ko martxoa(r)en 26-(e)an 17:33etan\nKaixo berriro! Zer moduz gaurko eguna? Oraingoan erbi berezi bat aurkeztu nahi dizuet. Eta zergatik da oso berezia? Hainbat arrazoirengatik. Los Titiriteros de Binéfar konpainiako gure lagunek egin zuten, “El hombre cigüeña” ikuskizunerako. Titiriteroek oso ondo ezagutzen dute Tolosa, askotan egon baitira. Azkena iaz, azken Titirijai jaialdian, Erdi Aroko kalejira batekin. Gure hamargarren urtebetetzea ospatzera etorri ziren!\nErbi hau ere berezia da, objektu desberdinekin egina dagoelako. Konturatu zarete? Begiratu arretaz eta ea objektu horietako zenbat identifika ditzakezuen! Etxean, bururatzen zaizkizuen objektuekin egin dezakezue ariketa. Dena irudimen kontua da.\nBesarkada handi bat eta bihar arte. Badakizue: etxean geratu!


Tubacexeko langileek greba mugagabeari ekingo diote 150 kaleratzeen kontra - Aiaraldea - Alea.eus\nTubacexeko langileek greba mugagabeari ekingo diote 150 kaleratzeen kontra\nErredakzioa 2021-02-11 13:53\nTubacexeko langileen piketea, ostegun honetan. / @Baserri2\nTubacexek Laudio eta Amurrioko 150 langile kalean utziko dituen EEEa eta plantilla osoari eragingo dion ABLEE berri bat ezarriko duela baieztatu ondoren, astelehenetik aurrera greba mugagabea egingo dutela iragarri dute langileek.\nOstegun eta ostiral honetan 24 orduko lanuzteak egingo dituzte Tubacexeko langileek, eta 18:00etan mobilizazio bat egingo dute Laudioko lantegitik abiatuta. Protesta zikloari jarraipena emango diote astelehenean, hilaren 15ean, abiatuko duten greba mugagabearekin.\nTubacex en huelga pic.twitter.com/JskIuMplVT\n— Baserri (@Baserri2) February 11, 2021\n#Tubacex enpresako 150 langileren kaleratzearen aurka milaka atera dira kalera Laudion. Herriko komertzio gehienek mobilizazioarekin bat egiteko saltokiak itxi dituzte 18:00etan. Astelehenean hasiko dute greba mugagabea beharginek pic.twitter.com/s8lsC00PwD\nEnpresa batzordeko bozeramaileek albistea "oso txarra" dela adierazi eta langileen "erantzuna sendoa" izango dela iragarri dute. Lehen urratsa 24 orduko lanuzteak izango dira, ostegun honetan eta ostiralean. Halaber, greba iraunkorrera jotzeko aukera aztertu ostean, astelehenetik aurrera greba mugagabea abiatuko dutela baieztatu du enpresa batzordeak.\nSindikatuen ustez, enpresak bizi duen krisia "koiunturala" da, batez ere pandemiak eta eskaeren jaitsierak eraginda. Hortaz, "neurri traumatikoak" baztertu eta aldi baterako neurrien alde egiten dute.


Hemeroteka - CEIP Lucas Rey-Matias Landaburu HLHI\nUrtero bezala 5.mailako ikasleek Zuhaitz Eguna ospatu dute. Aurten idi bihotz (Liriodendron tulipifera) izeneko arbolak landatu zituzten Basatxi inguruan eguraldi onak lagunduta.\nZibersegurtasun Euskal Zentruaren bidez, PantallasAmigas-eko kideek aurrera daramagun formakuntza eta prebentzio ekintzen barne, hitzaldia antolatu ditugu familiei bideratua. Interneta, sare sozialak eta konektaturiko beste zerbitzu eta teknologiak erabiltzean gure seme-alabek aurki dezaketen arrisku-egoerei aurre egiten laguntzeko prebentzio neurri, erabilera-ohiturak eta onurak elkaraztertzeko, eta honen inguruko dudak argitzeko helburuarekin.\nEGUNA: Martxoak 2, Astelehena\nTOKIA: Eskolako liburtegia\nEntzuleen galdera eta erantzunen arabera moldatuko dira saioak, oro har hurrengo gai hauek landuko direla: Zibersegurtasuna etxean eta zibersegurtasun pertsonala\nDatu eta irudiaren babesaren garrantzia\nZibersegurtasuna kudeatzen. Pasahitzak, eta haratago\nGailuen urruneko kontrola\nPrebentzio eta autobabes neurriak\nErabilera seguru baterako aholku eta baliabideak\nZuentzat interesgarria izango delakoan eta bertan elkar ikusiko dugulakoan, gonbidatzen zaituztegu.\nGure negutegia udaberri bete betean dago dagoeneko.\nUdazkenean landatutako ilarrak eta tulipanak loratu dira eta letxugak eta tipulak eder ederrak daude.\nThis week, our 6.P students are enjoying an amazing week in Soncillo. Along with others students from Zabaleko, they are living and learning from new experiences and activities such is English presentations, Olympic games, Casino night, trips...\nIn other words: English and Fun!!!\nOtsailaren 15ean Haur Minbizidunen Nazioarteko Eguna ospatu zen. Haur Hezkuntzan omenaldi txiki bat egin genien, urre-koloreko begizta soinean jantziz eta patioan begizta erraldoia eginez.\nAdore guztia Aspanafoako elkartekide guztiei, ARABAKO HAUR MINBIZIDUNEN GURASOEN ELKARTEA.\nDatorren asteartean, otsailak 4, Agate Deuna ospatuko dugu.\n11:45etan patioan elkartuko gara 5 urte eta Lehen Hezkuntzako ikasle guztiak. Ondoren bi taldetan banatuko gara: alde batetik, 5. eta 6. mailakoek Armuruko Anton Deunaren zaharren egoitzan eta Eguneko Zentruan abestuko dute; bestetik, 5 urtekoak eta Lehen Hezkuntzako 1., 2., 3. eta 4. mailakoek Mendiko auzoan. Ondoren 5 urtekoak eskolara bueltatuko dira eta besteek Guk inguruan (parkean) abestuko dute. Amaitzeko LHko ikasle guztiek Juan Urrutia enparantzan abestuko dute.\nEgun horretan ikasleak euskal janzkera tradizionalaz jantzita edo zapia eta txapelarekin etortzea eskatzen dizuegu.\nEguraldi txarra egitekotan eskolako frontoian abestuko dugu.\nGreba Orokorra, urtarrilak 30\nDagoeneko Lucas Rey-Matias Landaburu HLHIko Haur Hezkuntzako irakasleen % 100ak, Lehen Hezkuntzako irakasleen %60ak, hezkuntza laguntzako espezialisten %75ak, sukaldeko pertsonalaren %85ak eta jantokiko begiraleen %40ak “Euskal Herriko Eskubide Socialen Karta”-k “Lan-pentsio-bizitza duina” lelopean urtarrilaren 30erako luzatutako greba deialdiari atxikimendua adieraztea erabaki dute.\nHau dela eta, egun horretan EZ da jantoki-zerbitzurik egongo eta ezin izango dugu eskolako ohiko funtzionamendua bermatu.\nEta ez da iratzargailu zerbitzurik, zumba ezta eskulanik ere egongo.\n"Piztu Itxaropena" XVI Euskal Karabana\nUrtero bezala, Tinduf - Argeliako Saharaiar errefuxiatuen Kanpamenduekin elkartasunean, "PIZTU ITXAROPENA" XVI EUSKAL KARABANA antolatzen ari dira.\nEskoletan haurren partetik elikagaiak jasotzeko aurreikusitako datak ondokoak dira: urtarrilaren 20 eta 25 (ondoren, hilaren 28an dena jaso egingo da).\nJasoko ditugun produktuak, betikoak: lekaleak, arroza, azukrea, pasta, konpresak eta latak (orotariko kontserbak: atuna, sardinak oliotan...).\nAmurrioko RASD-eko lagunen elkartea (AMURRIO-AIALA)\n2020/2021 ikasturteko matrikulazioari buruzko bilera informatiboa\nDatorren ostegunean, urtarrilak 23, 15:00etan, eskolako Liburutegian datorren ikasturteko matrikulazioari buruzko bilera informatiboa egingo da. Gure ikastetxea ezagutu nahi duten familia guztiak etor daitezke.\nEusko Jaurlaritza datorren ikasturterako aurrematrikula-epea irekitzear dago (urtarrilaren 27tik otsailaren 7ra). Egun horietan familia hauek aurkeztu behar dute eskaera: ikasle berriek edo ikastetxean egonda hizkuntza-ereduz aldatu nahi dutenek.\nBilera horretan, hasteko, eskolako aurkezpen orokor bat egingo dugu (haren hezkuntza-eskaintza, antolamendua, 2 urteko gelak…), eta jarraian eskolako zenbait esparru bisitatuko ditugu.\n-Korreo elektronikoz: info@lucasreyeskola.eus\n-Ikastetxeko Zuzendaritzan: 8:30-13:00 / 15:00-16:30.\nINFORMAZIO gehiago hemen, Eusko Jaurlaritzaren orrialdean.\nDatorren ostiralean, abenduaren 20an, Gabonak aurreko azken eguna da eta goizeko jardunaldia izango da.\nOrdutegia honako hau izango da :\n09:30-13:30, 2 urteko ikasleak izan ezik, 12:30etan aterako direnak.\nJantokian gelditzen diren ikasleak 14:30etan aterako dira. Ordu horretan autobusak garraiatuak hartuko ditu.\n12:45etatik aurrera ikastetxera hurbil zaitezketa gaztainak eta txokolatea hartzera.\nGabonetako produktu sorta zozkatuko da, horretarako dagoeneko salgai daude txartelak euro batean (Guraso Elkarteak antolatuta)\nAmurrioko Udal Liburutegian ipuin kontalaria egonga da azaroaren 6an, 17:00etan. Bi eta hiru urte bitarteko umeentzat zuzenduta dago. Izen-ematea urriaren 28tik aurrera egin behar da, udal liburutegian bertan, entzule kopurua mugatua dagoelako. Adingabekoak heldu batez lagunduta joan behar dira. (Berri hau "Hauxe Da" web-orrialdetik jaso da)\nDatorren asteartean, urriak 29, 15:05ean liburutegian Guraso Elkartearen Batzarra ospatuko da.\nBilera honen helburua eskolan gertatzen dena eta zeintzuk diren bai Eskolak bai Guraso elkarteak egiten dituzten ekintzak azaltzea da, baita familien eskari eta zalantza guztiei erantzuna eman.\nHori dela eta ordutegia ondo badatorkizue, etortzeko gonbidapena luzatzen dizuegu.\nBazkideak ditugu gure oinarri eta egiten dugun guztia gure seme-alaben onerako da.\nUme bakoitzaren kuota 10 eurokoa da. Familia ugarirentzako saria dago, hirugarren semeek eta hurrengoek ez dute ordaindu behar.\nElkarteak jasotako diruarekin ondorengoak antolatzen ditu: eskolaz kanpoko ekintzak, esnagailu zerbitzua, igeriketa ikastaroak, sexologia ikastaroak, eskolako jaia, Olentzero jaia, txangoetako autobusak, familientzako txangoak...\nAnima zaitez eta egin zaitez bazkide!\nEusko Jaurlaritzak beka eskatzeko epea ireki du, irailaren 30etik urriaren 29ra.\nOstegunetik, urriaren 3tik, Idazkaritzatik pasa zaitezkete, 9:30etatik 11:30etara, inprimakiak jasotzeko.\nEskolako funtzionamendua ez kolapsatzeko, Hezkuntza Sailak familiei gomendatzen die bekaren tramitazioa Internet-en bidez egiteko (eskatzaile berriak edo iazko eskatzaileak daturen bat aldatu behar dutenean).\nZalantzak argitu ahal izateko, Eusko Jaurlaritzak honako telefono zenbaki hau jarri du: 012\nOsasun mentalaren aldeko martxa\nASASAM buru gaixotasuna duten pertsonen eta senideen Aiarako elkarteak osasun mentalaren aldeko martxa bat antoladu du urriaren 20an, Osasun Mentalaren Nazioarteko Egunarekin bat eginez.\nNerbioiko Parke Linealatik Amurrio eta Laudio herriak Luiandon bateratuko dira OSASUN MENTALA, elkarbizitza eta aniztasunaren alde.\nIrteera: Amurrion, Juan Urrutia Plazan / Laudion, Herriko Plazan\nHelmuga: Luiaondo, La Pajareran\nIzen-ematea: Laudio (ASASAM), Amurrio (Kultur Etxea), Urduña (Alhóndiga), Luiaondo (Otueta), Respaldiza (Udala), Artziniega (Liburutegia), Okondo (udala) eta Orozko (Museo, Induma eta Udala)\nPrezioa: 3,00 € (hamaiketakoa eta oparia barne)\n19/20 Eskolaz kanpoko ekintzak\nHona hemen eskolako guraso elkarteak aurtengo ikasturterako antolatu dituen kanpo ekitzen zerrenda:\nZUMBA: hasiera urriaren 3an, osteguna, 16:40tik 17:40ra arte. Eskolako frontoian.\nTXIKIRRITMO: hasiera urriaren 2an, asteazkena, 16:40tik 17:40ra arte. Gela magikoan.\nESKULANAK: hasiera urriaren 3an, osteguna, 16:40tik 17:40ra arte. Liburutegian.\nKIROL ANITZA: hasiera urriaren 2an, asteazkena, 16:40tik 17:40ra arte. Frontoian.\nNorbait interesatuta badago ekintza batean guraso elkartearekin harremanetan jarri.\nEskolako egutegia salgai\nDagoeneko eskolako egutegiak salgai daude, ikasleen marrazki eta argazkiekin. Bi tamainatan (A3/handia 3€tan eta A4/txikia 2€tan), kolore bizian eta kartulina potoloan inprimatuta.\nBaita ikasturteko zirkularra paperean inprimatu dugu eta, hau aldiz, dohainik duzu.\nNahi izatekotan idazkaritzatik pasa zaitez egutegia eta zirkularra eskuratzeko.\nDagoeneko eskolako guraso elkarteak ikasturte honetarako kanpoko ekintzen zerrenda prest dauka.\nHonen inguruan gehiago jakin nahi baduzu egin klik hemen.\nKurtso berria ondo hasteko\n"Otra vez más se empeña septiembre en dar por concluidas las vacaciones y nos presenta la cruda realidad: comienza el nuevo curso y, de su mano, el colegio, las tareas, el niño que no estudia nada, el padre pesado del grupo del whatsapp, los horarios de salida, las prisas que llegamos tarde, las extraescolares… Vamos, la vida misma."\nKurtso hasiera Haur Hezkuntzan\nBATZAR INFORMATIBOAK (IRAILAK 9)\nIrailaren 9an Haur Hezkuntzako gurasoentzako batzar informatiboak antolatu dira:\n2 urtekoentzako bilera 12:15etan\n3 urtekoentzako bilera 11:00etan\n4 urtekoentzako bilera 10:15etan\n5 urtekoentzako bilera 10:15etan\nBileretara, ahal den neurrian, umerik gabe joan.\nKURTSO HASIERA (IRAILAK 10)\n2 urte: egokitze aldia (ordutegi zehatza zuen emailetara bidali dugu ez baduzue jaso eskolara deitu -945 891 497- zuen seme-alaben ordutegia jakiteko)\n3 urte: irailaren 10etik 13ra goizeko 10:30etatik 13:30ra / irailaren 16tik 20ra goizeko 9:30etatik 13:30etara\n4 urte: irailaren 10etik 20ra goizeko 9:30etatik 13:30etara\n5 urte: irailaren 10etik 20ra goizeko 9:30etatik 13:30etara\nIrailaren 23tik aurrera eskolak goizez eta arratsaldez izango dira (2 urtekoak izan ezik)\nJantoki zerbitzua irailaren 10ean hasiko da 3, 4 eta 5 urtekoentzat.\nLehen Hezkuntzako ikasleriaren aurkezpen eguna, 10:00etatik 12:00etara\nHaur Hezkuntzako gurasoentzako bilera informatiboak\nIrailak 10, asteartea (eta hurrengo egunak)\nIrailaren 20ra arte etengabeko jardunaldiak Lehen Hezkuntzakoentzat (9:30etatik 13:30etara)\nHaur Hezkuntzako ikasleen lehen klase eguna (ordutegi zehatzak gorago ikusgai)\nJantoki zerbitzuaren hasiera (irteera 14:30etan)\nIratzargailu zerbitzuaren hasiera 7:40tik 9:40ra\nIrailaren 9an, aurkezpen eguna, alegia, Lehen Hezkuntzako ikasleriarentzako soilik, 10:00etatik 12:00etara.\nAsteazken honetan, ekainaren 12an, jardunaldi trinkoa hasten da.\n3 urtetik 6. mailara arte 9:30etatik 13:30etara izango da. Jantokiko irteera 14:30etan egingo da.\n2 urteko ikasleek ohiko jardunaldia izango dute baina jantokian gelditzen direnak 14:30etan aterako dira.\nMezu honen bidez, ekainaren 10an egingo den Guraso Batzarrera gonbidatzen zaituztegu. Areto nagusian arratsaldeko 15etan hasiko gara honako gaiekin: kontuen egoera, eskolaz kanpoko ekintzak, Guraso Elkarteko kuotak, kurtso amaierako jaia (EKAINAREN 15AN), zuzendaritza batzordearen aldaketa (norbaitek batzordean parte hartu nahi badu AMPArekin ipini harremanetan 607 52 50 53 edo ampamendiko@lucasreyeskola.eus) eta eskaerak eta galderak.\nBileran tratatuko diren gaiak, informatuagoak egon gaitezen eta era berean denok parte hartzeko eskolaren eguneroko funtzionamendua ona izan dadilakoan zuen presentzia eskertuko genuke.\nAste honetan LH3Bko ikasleek erakusketa bat egin dute. Honen helburua birziklapena eta testu instruktiboak lantzea izan da. Hiru lan egin dituzte: ozobot robota, herri polit bat eta autobusen errepidea.\nEskolako Guraso Elkarteak ekainak 8rako, larunbata, txango bat antolatu du.\nGoizez Peru-Harri baserrian (Leitza) bi orduko bisita egingo da eta arratsaldez Ezkurdi Museora (Eltso) eta Orgi basora (Lizaso) joango dira.\nIrteera goizeko 9etan izango da ikastetxetik eta buelta arratsaldeko 9ak aldera izango da.\nINFO gehiago irudian klik eginez\nAgenda21 proiektuak antolatzen dituen ekintzen barruan LHko 3. eta 4. mailak Aresketamendi eta Erreforera hurbildu dira. Energia berriztagarriak eta gure inguruko ibaien bazterrak ezagutzeko.\nLehen Hezkuntzako 1. mailan lorategi bertikala egin dute "Baratze bat egin nahi dut" proiektuaren barruan.\nZuk zeuk bat egin nahi baduzu plastikozko botila, bi sokatxo, lurra eta zure gustoko lore bat baino ez duzu behar.\nHaur Hezkuntzako aterpean horma-irudi berria daukagu!\nMila esker gure eskolako aita eta artista den Guillermo Trujillanori.\nOstiralean Amurrion ospatutako Korrika Txikian parte hartu genuen. Eskerrik asko bertaratu zineten guztioi, zuen animo eta euskararekiko laguntasunagatik.\nMila esker 21. Korrikan parte hartu duzuen guraso, irakasle eta ikasle guztiei! Eutsi EUSKARARI!\nDatorren ostiralean, apirilaren 12an, 3 urtetik gorako ikasleek parte hartuko dute AEK-k Amurrioko ikastetxe guztiontzat antolatu duen “Korrika txiki”-an. Gasolindegian hasiko da 15:15ean eta herritik buelta bat eman eta gero Udaletxeko plazan amaituko da.\nZuen seme-alabek egingo duten ibilbidea hauxe izango da:\nHaur Hezkuntza 3, 4 eta 5 urte: lekukoa eskolako errotondan hartuko dute; Haur Hezkuntzako sarreraraino egingo dute korrika eta jarraian gelara sartuko dira.\nLehen Hezkuntzako 1. eta 2. maila: lekukoa Haur Hezkuntzako sarreraren aurrean hartuko dute; “Kili” tabernaraino egingo dute korrika eta jarraian ikastetxera bueltatuko dira irakasleekin batera.\nLehen Hezkuntzako 3. eta 4. maila: lekukoa hartuko dute Gernikako arbola kalean, Mendiko kaletik hurbil; Udaletxeko plazaraino egingo dute korrika, eta gero, ikastetxera bueltatuko dira irakasleekin batera.\nLehen Hezkuntzako 5. eta 6. maila: lekukoa “Cola de gallo” tabernan hartuko dute eta Udaletxeko plazaraino egingo dute korrika. Bakarrik ikasle garraiatuak bueltatuko dira ikastetxera irakasleekin batera.\nEskolatik irteteko eta garraioko ordutegia ohikoa izango da, 16:30ak.\nGogorarazten dizuegu familiakoak ezin direla “Korrika txiki”-an sartu, umeen martxan trabarik ez izateko.\n21. KORRIKA dagoeneko martxan dago eta Amurriotik asteazken honetan pasatuko da, apirilaren 10ean alegia.\nAnima zaitez eta parte hartu gurekin eskolako Guraso Elkarteak erositako kilomentroan. Goizeko 6.50etan Goikolarra Plazan hasita Federico Barrenengoa kale amaiera arte izango da. Goikolarran 10 minutu lehenago gomendatzen dizuego.\nHorretaz gain, gaurtik aurrera eta Korrika amaitu arte, norbaitek ekonomikoki kolabaratu nahi izanez gero zuzendaritzan eltzeitsu bat kokatuko da eta mozkinak Korrikarako zuzenduko dira.\nApirilaren 2an Autismoaren Nazioarteko Eguna ospatu dugu.\nEgun honetan leihoetan eta balkoietan puxika urdinak zintzilakatuz autismoa duten pertsonak MAITE ditugula, aniztasun funtzionala duten pertsonak ERRESPETATZEN ditugula eta bere eskubideak DEFENDATZEN ditugula adierazi dugu.\nMiguel Gallardoren El viaje de María laburmetraia ikustera gonbidatzen zaituztegu. Margolari honek bere alaba autistaren mundua kontatzen baitu maitasunez eta kolorez beteriko istorioatxo honetan.\nApirilaren4tik 14ra 21.KORRIKAk Euskal Herria zeharkatuko du eta Guraso Elkarteak kilometro bat erosi du euskararen alde korrika egiteko.\nAmurriotik apirilaren 10ean goizeko 6:10etan pasatzen da.\nINFO gehiago AMPAn\nDatorren asteartean, martxoaren 26an, Hezkuntza saileko irakaskuntza sektore publikoaren eta lan legepeko kolektiboen hauteskunde sindikalak direla eta eskola ordutegia jardunaldi trinkokoa izango da, hau da, 9:30etatik 13:30etara.\nJantokiko ikasleria 14:00etan aterako da.\nIkasle garraiatuak 14:00etan dagokien autobusak jasoko ditu.\n19/20 matrikulen zerrendak\n2019/20 ikasturterako matrikula berrien zerrenden argitaratze datak:\nBehin-behineko zerrendak argitaratzea: 2019ko martxoaren 21\nBehin-behineko zerrendei erreklamazioak egitea: 2019ko martxoaren 28ra arte\nEskabidean atzera egitea: 2019ko martxoaren 28ra arte\nBehin betiko zerrendak argitaratzea: 2019ko apirilaren 4a\nTrebetasun sozialak nola irakatsi\nNola jorratzen dute gure seme-alabek besteekiko harremanetan? Asertiboa izaten irakatsi ahal diet? Pertsona asertiboek pentsatzen eta sentitzen duten adierazi egiten dute baina besteak errespetatutz, betiere. Horregatik, bere buruarekin gustura egoten da ia beti.\nGai gogoko baduzu etor zaitez Amurrioko Gappak antolatu duen bilerara.\nDatorren ostiralean, matxoaren 8an, emakumeen eskubideen aldeko greba egingo duten irakasle eta langileen kopuru handia dela eta eskolako jantokia itxiko da eta eskola ez da normaltasunez emango.\nUrtero bezala inauteri garaian Lehen Hezkuntzako eta Haur Hezkuntzako ikasleen jaialdia ikusgai izango duzue. Aretoaren aforoa dela eta, ikusleen kopurua mugatuta dago eta gonbidapena daukazuenok baino ezin zarete etorri.\nHAUR HEZKUNTZAKO IKASLERIA\nLEHEN HEZKUNTZAKO IKASLERIA\nEskolako Guraso Elkarteak Gasteizko BAKH izotz pistara joateko irteera prestatzen ari da martxoaren 24rako, igandea.\nIrteera goizeko 9.00etan izango da eskolatik eta buelta 14.00etan Gasteiztik eskolara.\nPertsona bakoitzeko salneurria 9€koa izango da (helduak zein umeak) Honen barne: autobusa, sarrera etakasko eta patinen alokairua.\nIzena emateko epea martxoaren 8an amaitzen da.\nINFO gehiago ampamendiko@lucasreyeskola.eus emailean.\nADI: jantokian grebarik ez\nDatorren astearteko greba-deialdia, otsailaren 26koa, bertan behera utzi dutenari buruzko informazioa jaso berri dugu. Horregatik, jantokiko zerbitzuak normaltasunez funtzionatuko du.\nDatorren asteartean, otsailaren 26an, jantokiko zaintzako pertsonalaren grebara deitu dute. Gure ikastetxeko begiraleen %85ak greba egingo du.\nZerbitzuko funtzionamentu normala bermatu ezin denez eta, Eskola kontseiluko Jantokiko batzordea bildu ondoren, erabaki da egun horretan jantokia ixtea, garraiatuentzat izan ezik. Horregatik, familia bakoitzak (garraiatuenak izan ezik) beren seme-alabak 13:00etan jaso behar izango ditu eta berriro eskolara ekarri 15:00etan.\nEgun horretako zenbatekoa ekaineko azken kuotan deskontatuko zaizue legeak ezartzen duen moduan.\nSentitzen dugu zuengan sortutako arazoa.\nDatorren astelehenean, otsailak 4, Agate Deuna abestera irtengo gara Euskal Herriko tradizioak suspertuz.\nEskolako patioan hasiko gara 11:45etan eta Lehen Hezkuntzako ikasleriaz gain Haur Hezkuntzako 5 urteko gelak ere parte hartuko du. Eskolan abesteaz gain Mendiko auzoan, Juan Urrutia enparatzan eta parkean abestuko dugu ere. HHko 5 urteko ikasleek eskolan eta Mendiko auzoan baino ez dute abestuko.\nEuskal jantzi tradizionalaz jantzita etortzea eskatzen dizuegu edo zapia eta txapelarekin.\nEuria egitekoan eskolako frontoian abestuko dugu.\nGurekin abestera gonbidatuta zaudete!\nMatrikula berrientzako informazio guztia hemen daukazu.\nPANTALLAS AMIGAS: INTERNET Y NUESTR@S HIJ@S (GURASOENTZAT)\nliburutegian (eraikuntza nagusia)\n19-20 MATRIKULA BERRIENTZAKO BILERA (2 UTEKO GELA)\nZARAOBE INSTITUTORAKO MATRIKULA (LH6 MAILAKO GURASOENTZAT)\nOtsailaren 4an, astelehena, kalez-kale ibiliko gara Agate Deuna ospatzen, horretarako lehen hezkuntzako ikasle bakoitzak bere makila ekarri behar du.\nOstiralean, abenduak 21, lehen hiruhilekoaren azken eguna da eta goizeko jardunaldia izango da, hau da, 9:30etatik 13:30etara.\nBi urteko ikasleek ohiko ordutegia mantenduko dute, 12:30 arte; jantokikoak eta garraiatuak 14:30 arte.\nUrtarrilaren 7ra arte! Ondo izan!\nOlentzero datorrela eta, Lucas Rey-ko Gurasoen Elkarteak ikastetxearen laguntzarekin, abenduaren 21ean (ostirala) goizeko 12:30etatik aurrera gaztainak jatera eta txokolatea hartzera gonbidatzen zaituzte. Horrez gain, egun horretan Gabonetako produktu sorta zozketatuko da, horretarako dagoeneko salgai daude txartelak euro batean. Saritutako zenbakia iragarki-oholean jarriko da.\nSarrera Frontoi ondoko atetik izango da, ikastetxeko atzeko aldetik, hain zuzen ere.\nHalaber, ikastetxeko esparruan argazkiak atera ez dezazuen eskatzen dizuegu.


VIII. Kirol udalekuak Txurrukan\n02 Iraila 2018 00:00 – 07 Iraila 2018 00:00\nJolasen bitartez triatloia ezagutzeko jarduerak egingo dira (igeriketa, bizikleta eta oinezko lasterketak). Arratsaldetan, aldiz, aisialdirako unea izango da eta txangoak eta ekintzak burutuko ditugu tokian tokiko ingurunean: hondartza, igerilekuko jolasak, stand up paddle,... Esperientzia bikaina eta ahaztezina.\n15 urtetik aurrekoek teknifikazioa eta errendimendua landuko dute, saio hauek aisialdiko jarduerekin uztartuko direlarik. Modalitate bakoitzeko teknika landu eta errendimentua hobetzeko aukera izango dute. Bakoitzak duen maila duelarik, emaitzak hobetzeko “denbora kontrola” landuko da, besteak beste.\nTriatloian eta disziplina bakoitzeko teknikari adituak jardungo dute programa honen garapenean, jardueraren eraginkortasuna ziurtatzeko.\nIrailaren 2tik 7ra (euskaraz)\nTxurrukako aterpetxea (Orio)


Legeen izenez II (Iñaki Iñurrieta) — EIZIE Elkartea\nEIZIE Elkartea Bazkidetza Harremanak EIZIEren berri ematen\nJarduerak EIZIEren ikastaroak EIZIEren solasaldiak eta jardunaldiak Itzulpengintza ezagutarazten Euskal literatura beste hizkuntzetan\nArgitalpenak SENEZ aldizkaria Euskara beste hizkuntzetan Literatura Unibertsala Urrezko Biblioteka Itzultzaile Aitzindariak Itzulpen Antologiak Argitalpen bereziak Azterketak, artikuluak, kritikak\nBaliabideak EIZIEren baliabideak Tresnak Hizkuntza-baliabideak Jardunerako gidak eta kontratu ereduak Dirulaguntzak eta itzulpen-sariak Itzultzaile-elkarteak\nItzultzaile bila? Profesionalak Lan-poltsa Bezero eta profesionalentzako argibideak\nLegeen izenez II (Iñaki Iñurrieta)\n2012 Apirila 22\nPatxi Petrirenaren Legeen izenez artikuluari segida eman nahi dio honek, izenburuak agerian uzten duenez. Iradokizun edo proposamen batzuk egiten dira, hizkera juridikoarekin eta legeekin egunero deman dabiltzan itzultzaileek proba ditzaten.\nLegeak erdaraz aipatzerakoan, ordena bakarra dago:\nLegearen zenbakizko kodea (K), data (D), gaia (G).\nLey 60/2003 (K), de 23 de diciembre (D), de Arbitraje (G)\nEuskaraz aipatzerakoan, ordea, praktikan era guztietara ematen dira legeak, Asier Larrinagak esan bezala:\nArbitrajeko abenduaren 23ko 60/2003 Legea (GDK)\nAbenduaren 23ko 60/2003 Legea, Arbitrajeari buruzkoa (DKG)\n60/2003ko abenduaren 23ko Arbitraje legea (?)\nNik neuk ere, azkenaldian esku artean izan ditudan materialetan, denetarik aurkitu dut:\nJoan zen larunbatean, martxoaren 5ean, 2/2011 Legea, martxoaren 4koa, “de Economía Sostenible”, argitaratu zen BOEn... (KDG)\nMartxoaren 4ko 2/2011 Legeak ("de Economía Sostenible") hainbat aldaketa dakartza. (DKG)\nSektore Publikoko Kontratuei buruzko urriaren 30eko 30/2007 Legea aldatzen da… (GDK)\nEkainaren 22ko 11/2007 Legea, herritarrak bitarteko elektronikoen bidez zerbitzu publikoetan sartzeari buruzkoa, aldatzen da 7. xedapen gehigarriaren bidez. (DKG)\nDatu pertsonalak babesteko 15/1999 Lege Organikoa, abenduaren 13koa, aldatzen da… (GKD)\nUrtarrilaren 27ko 4/2009 Foru Dekretua, hizkuntza ofizialen erabilera arautzen duena Gipuzkoako Foru Aldundiaren jarduera esparruan 2008-2012 aldirako (DKG)\nHerri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legean agindutakora joko da. (GDK)\nBaina uztailaren 1eko 16/2002 Legearen (kutsaduraren prebentzioari eta kontrol bateratuari buruzkoa) aplikazio-eremuan ez dauden instalazioak… (DKG)\nHau da, euskaraz ordena-konbinazio posible guztiak ageri dira, eta ordena berekoak ere zenbait eratan: batean parentesiak, bestean ez; izen-sintagma osoak determinatzaile bat duela ala parte bakoitzak berea…\nPetrirenaren artikuluan ageri denez, bada joera bat askotariko hori guztia bi eratara biltzeko; Gipuzkoako Foru Aldundian eta Nafarroako Parlamentuan erabakia omen dute legeak honako bi molde hauetan aipatzea:\n1) Titulu eta zerrendetan, K - D - G, hau da, gaztelaniaz bezala:\n60/2003 Legea, abenduaren 23koa, Arbitrajearena\n2) Testuan, berriz, ordena honetan: G - D - K:\nArbitrajearen (2003ko) abenduaren 23ko 60/2003 Legearen arabera…\nMolde bakar batean emateko zailtasunak, bi lirateke nagusiki:\nLehen moldea testuetan erabiltzeko, aposizio etendunek egiten dute traba:\n…ko legeak, arbitrajeari buruzkoa, 3. artikuluan dioenaren arauz…\n(2011ko) martxoaren 17ko 2/2011 Legearen, ehizari buruzkoaren, arabera, hori ez da zilegi\nBigarren moldea, berriz, nahasiegia gertatzen da sarri, zentzumenaren aurkako segidak ez ezik (Gotzon Egiak aipatzen zuen “arbitrajeari buruzko abendu” hura bezalakoak), luzeegiak eta atzerakarga handikoak sortzen direlako:\nHerri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legean\n«Atzerakarga» hitzak jartzen gaitu, nire ustez, azpian datzan arazo nagusiaren arrastoan. Orain artean, aditza esaldi barruan ahalik eta gehien aurreratzeko premia adierazteko erabili izan da kontzeptu hori (oker ez banago, Pello Esnal eta Jose Ramon Zubimendik erabili zuten «atzerakarga» hitza lehen aldiz, adiera horretan, Idazkera-liburuan, 1993ean), eta iruditzen zait horretan aurrerapen handia egin dela, oro har, euskal prosan. Asko laburtuz, esan daiteke Altuberen arauak auzitan jarri direla, prosa irakurgarri eta arinagoa egiteko premiak hala behartuta.\nLegeen izenen kontu honek, orain, izen-sintagman ere atzerakargaren aurkako joera abian jartzeko premia jartzen du agerian. Izan ere, gaur egun nagusi dabilen moldean, ezinbestekoa dirudi izen-sintagmako buruaren aurretik jartzea izenlagunak, nahiz eta horrek zailtasun, neke, traba handiak sortu praktikan, izenlagun bat baino gehiago direnean.\nLiteratura zaharrak ematen digu molde bat arazo hori, lege-izendapenetako atzerakarga, konpontzeko; literatura zaharrean, Leizarragaren testuetatik hasi eta XX. mendera arte, ia etenik gabe erabilitako moldea da, izenlagunak (erlatiboak barne) izenaren ondoren edo eskuinaldean jartzekoa. Besteak beste, Bittor Hidalgok aztertu du erabilera hori, luze eta sakon aztertu ere, artikulu sail oso interesgarri batean (beste batzuk ere izan dira, baina ez dut haien lana ezagutzen).\nEsan bezala, molde hori erruz erabili izan da joan den mendearen hasierara bitartean, harik eta hura euskal gaiztotzat jotzen zuten gramatikariak nagusitu ziren arte. Harrezkero, ia erabat desagertu da euskal idatzietatik, batez ere hegoaldean. Ordua da, ordea, hori ere auzitan jartzeko, eta tradizioak eskaintzen digun bitarteko hori berriz ere baliatzeko. Hona hemen adibide batzuk:\nBehi eder, esnea bezain zuria (dena).\nOntzi zurezko, kanpotik eta barrutik betunez igurtzia. (Lardizabal)\nerraiten zuten ezen, presuna alfer ofiziorik eta errentarik etzuenak ohoinkeriaz, enganamenduz edo zenbait arte gaixtoz usatu behar zuela… (Axular)\nZeren ezpaitituk sinhetsi ene hitz bere denboran konplituren diradenak. (Leizarraga)\nEta nondik dakigu berri damuzko, ilundu behar gaituen hau? (Larramendi)\nHalaxe para daitezke legeak ere. Konpara ditzagun egiturak:\nberri damuzko, ilundu behar gaituen hau\nIzen-sintagma horren egiturari erreparatuz gero, ikusten dugu honela osatuta dagoela:\nizen-sintagmaren burua: berri\nizenlagun eskuineratu bat: damuzko\nerlatibo eskuineratua: ilundu behar gaituen\nizen-sintagmaren determinatzailea: hau\nEgitura hori legeen aipamenetan izan ohi den egitura hirukoitzarekin (kodea, data, gaia) pareka daiteke:\n30/2007 Lege urriaren 30eko Sektore Publikoko Kontratuei buruzkoa\nAlegia, buruari legearen kodea dagokio, izenlagunari data, eta izenaren ondoko erlatiboari legearen gaia.\nEgitura hori goian aipatu ditugun legeei ezarriz gero, hau genuke:\n2/2011 Lege martxoaren 17ko(,) ehizari buruzkoaren arabera, hori ez da zilegi\n2/2011 Lege martxoaren 4ko(,) "Economía Sostenible"arenak hainbat aldaketa dakartza.\n30/2007 Lege urriaren 30eko(,) Sektore Publikoko Kontratuei buruzkoaren 3. artikuluan dioenaren arauz…\n11/2007 Lege ekainaren 22ko(,) herritarrak bitarteko elektronikoen bidez zerbitzu publikoetan sartzeari buruzkoa aldatzen da 7. xedapen gehigarriaren bidez.\n15/1999 Lege Organiko abenduaren 13ko(,) datu pertsonalak babestekoa aldatzen da…\n4/2009 Foru Dekretu urtarrilaren 27ko(,) hizkuntza ofizialen erabilera arautzen duena…\n30/1992 Lege azaroaren 26ko(,) Herri Administrazioen Araubide Juridikoaren eta Administrazio Prozedura Erkidearenean agindutakora joko da.\nBaina 16/2002 Lege uztailaren 1eko(,) kutsaduraren prebentzioari eta kontrol bateratuari buruzkoaren aplikazio-eremuan ez dauden instalazioak…\nEra hori erdal ordenaren araberakoa da: K – D – G. Ez dakit zenbateraino litzatekeen derrigorrezkoa ordena hori izenburu eta zerrendetan. Horretan dabiltzanek esan bezate. Ezinbestekoa ez balitz, eta hor agertu diren hitz-segidak gogorregiak edo onartezinak direla irudituz gero, erabaki liteke D - K - G ordena kasu guztietan erabiltzea:\nUrriaren 30eko 30/2007 Lege Sektore Publikoko Kontratuei buruzkoa\n(Hogei urtetik aurreragoko gizon, gerrarako gai zirenak)\nAlegia, lehen izenlagunari legearen data dagokio, sintagma osoaren buru den izenari legearen zenbakizko kodea, eta izenaren ondoko erlatiboari legearen gaia. Determinatzailea, kasu honetan –a, sintagma osoaren amaieran joango litzateke betiere.\nBigarren molde horretan emanez gero, honela izendatuko lirateke legeak:\nMartxoaren 17ko 2/2011 Lege ehizari buruzkoaren arabera, hori ez da zilegi\nMartxoaren 4ko 2/2011 Lege Ekonomia Sustengagarriarenak (BOE, 55. Zk., 2011ko martxoaren 5a) hainbat aldaketa dakartza.\nUrriaren 30eko 30/2007 Lege Sektore Publikoko Kontratuei buruzkoa aldatzen da.\nEkainaren 22ko 11/2007 Lege herritarrak bitarteko elektronikoen bidez zerbitzu publikoetan sartzeari buruzkoa aldatzen da 7. xedapen gehigarriaren bidez.\nAbenduaren 13ko 15/1999 Lege Organiko Datu pertsonalak babestekoa aldatzen da…\nUrtarrilaren 27ko 4/2009 Foru Dekretu hizkuntza ofizialen erabilera arautzen duena Gipuzkoako Foru Aldundiaren jarduera esparruan 2008-2012 aldirako.\nEsan bezala, formula horiek hainbat abantaila dituzte:\nKasu guztietarako balio dezakete batak zein besteak, egitura gramatikalaren aldetik: hala izenburu eta zerrendetarako, nola testu barruan izendatu behar direnerako.\nEz diete bide ematen Gotzon Egiak aipatzen zuen “arbitrajeari buruzko abendu” gisako kate nahasgarriei (izenaren aurretik izenlagunak pilatzean gertatu ohi diren butxadurei).\nEgitura eskuineratuek ere badituzte beren zailtasunak, eta ezin dira nolanahi erabili, oro har, prosan. Legeei aplikatuta, hala ere, ez dago horrenbesteko arazorik, legearen izenaren hiru parteak ondo mugatuta baitaude:\n…/… lege (K) …aren …ko …ri buruzko (…ren / …(du)en…)\nIzen-sintagma osoaren atzetik, arazorik gabe itsasten da kasuan kasuko marka (…ari dagokionez / …aren arauz / …aren 8.. artikuluan…, -ren arabera, -az denaz bezainbatean).\nEz dute aposizio etendunen trabarik.\nEuskara idatzian zein ahozkoan tradizio luzea duen hitz-ordena baten arabera osatuak dira.\nEsamolde arrotzak irudituko zaizkio hainbati… ohitu artean, hau da, zenbait aldiz irakurri edo idatzi artean. Hizkera juridikoaren esparru guztiz formal hori nahikoa arrotz gertatzen zaigu bestela ere egunero horretan jarduten ez dugunoi. Hor jarduten dutenek, berriz, nahikoa lukete pare bat egun molde berrira ohitzeko.\nDena den, lege-izendapenean kasuistika zabala da, Mikel Azkaratek zioenez, eta horretan dabiltzanek probatu beharko lukete zer arazo sortzen diren egitura eskuineratuok erabiltzean.\nXVI. mendetik XX.era arte egitura eskuineratuok hainbeste erabili izanak zer pentsatua eman behar liguke: euskalki guztietan, ipar eta hegoan, mendebalde eta ekialdean. Aldi eta alde guztietako euskaldunek sumatu dute horien beharra; zergatik ez baliatu gu geu ere haietaz?\nLege-izendapenaren esparrutik kanpo ere, gaur egungo zenbait idazle eta itzultzaileren artean, hasiak dira berragertzen eta ugaltzen egitura luze, izenlagunak eskuinean dituzten horiek. Hona hemen bi adibide, Joseba Sarrionandiaren Moroak gara behelaino arteanetik hartuak:\nImmigranteak aldi baterako langiletzat heldu ziren, lan gaitz gaizki ordaindutarako batez ere.\nEuskaldun gehienek ―sorgin, marinel, laborari eta artzain behelaino artean bizi zirenek― ez zuten libururik idazteko inolako ahalmenik.\nSintaxi konplexuago, dotoreago, arinagoa zertzeko aukera ematen dute. Testuak irakurgarriago egiteko. Etorkizun handia dute egiturok.\n «Itzulpenaren oinarriak itzultzaile ez direnentzat» ikastaroa, IVAP. Administrazio-testuetan agertu ohi diren sintaxi-arazoei buruzkoa.\n Denak ezin ―luzeegia itzateke― eta bakar bat aipatuko dut hemen: "Izen ardatz determinatugabeen ondoko erlatiboak euskaraz", Gogoa IV 1: 121-174.


AMP plugina Google Analytics-ekin - EU\nAMP plugina Google Analytics-ekin\nHTML-to-AMPHTML bihurgailuak eta AMP HTML pluginek automatikoki txertatzen dituzte Google Analytics-en jarraipen-kodeak Google AMP orrian. Hainbat konturen jarraipena ere onartzen da!\nTxertatu <amp-analytics> etiketa\nAccelerated Mobile Pages Generator automatikoki hautematen du Google Analytics jarraipen kodea zure webgunean instalatuta dagoen eta dagokion Google Analytics jarraipen IDa irakurtzen du, hau da, UA zenbakia .\nAMPHTML sorgailuak hainbat zenbaki UAren erabilera posible dela ere aitortzen du, adibidez, "Kontu anizkoitzaren jarraipena" n erabiltzen den moduan . AMP lineako sorgailuak Google Analytics UA zenbaki guztiak 'amp analytics' etiketa bihurtzen ditu automatikoki eta, beraz, lehenago dagoen Google Analytics jarraipena AMP orrian ere aktibatzen du.\nGoogle Analytics integrazio mota honekin, AMP orriko analisi jarraipen datu guztiak zeure (!) Google Analytics kontuan agertzen dira ; beraz, bildutako AMP jarraipen datu guztiak ohiko tokian jasotzen jarraituko duzu!\nAMP lineako sorgailuak Google Analytics bertsio hauek guztiak onartzen ditu:\nGoogle Analytics IP anonimoa 'anonymizeip'\nZenbait herrialdetan (adibidez, Alemanian) beste baldintza bat bete behar da Google Analytics datuak babesteko arauak betez erabili ahal izateko: IP anonimizazioaren erabilera. Hori dela eta, Accelerated Mobile Pages Generator-ek automatikoki onartzen du Google Analytics funtzioa "anonymizeip" eta IPv4 helbide baten azken zortzikotea edo IPv6 helbidearen azken 80 bitak zeroan jartzen ditu erabiltzailearen datuak gorde aurretik. Horrek esan nahi du inoiz ez dela IP helbide osoa Google Analytics zerbitzariaren disko gogorrean idazten!\nGoogle Analytics IP anonimizazioa ez du aktiboki inplementatzen Accelerated Mobile Pages sorgailuak, baina AMPHTML dokumentazio ofizialaren "amp-analytics" etiketaren ezarpen estandarra da.\nBeraz, 'amp-analytics' etiketari buruzko datuak, beraz, modu anonimoan transmititzen dira!\nGoogle Analytics datuak babesteko informazioa AMP orrietarako\nGoogle Analytics jarraipena automatikoki gehitzeko datuak babesteko arauak betetzeko, zure webguneko pribatutasun politikan ohar esplizitua behar da!\nAmp-cloud.de-ren bidez sartzen diren sortutako AMP orrietan, AMP orrialde bakoitzaren amaieran, amp-cloud.de-ren datuen babesari buruzko adierazpenak aipatzen dira, Google Analytics jarraipena egiteko beharrezko datuak babesteko informazioa jasotzen dutenak. .\nHala ere, AMP hodei AMP pluginen bat erabiltzen baduzu, Google Analytics jarraipenari buruzko ohar bat sartu behar duzu zure webguneko pribatutasun politikan!\namp-cloud.de-k ez du erantzukizunik hartzen urraketengatik. Zeure burua egiaztatu eta ziurtatu zure Google Analytics kontua eta AMP orriak legez modu seguruan konfiguratuta dauden ala ez egiaztatu! (Hitz gakoa: eskaerak datuen tratamendurako Google Analytics kontratua, § 11 BDSGren arabera ).


Soziolinguistika - Jakin.eus\nEuskal filologia ikasitakoa eta euskara teknikaria izaki, euskara dut ofizio eta afizio, eta horrek ematen dit aukera nahiz aitzakia —eta zorioneko egiten nau horrek, bidenabar esanda— euskararen inguruko gorabeheren berri izateko eta horien gainean gogoeta egiteko. Horietako batzuk ikusiko dituzu blog honetan jasota, balizko irakurleari ere gogoetarako aukera eta aitzakia emateko asmoz ekarriak.\nLehendabiziko aldiz Henrike Knörr entzun nuen «zernahi gisaz» esaten, eta aitortu behar dut nolabaiteko aire pedantea hartu niola. Geroxeago, Nafarroako iparraldeko emakume baserritar bati entzun nion, eta hark pedantetik ez zeukan deus ere. Objektiboki sekuentzia akustiko berdina zen. Subjektiboki ezberdinak ziren, itxura denez. Hiztun batek «baina zer egin didazu?» esaten badigu, eta beste batek «baño ze in diezo?», oso litekeena da bati kutsu jatorra hartzea eta besteari ez, eta bi hiztunak gure aurreiritzien arabera sailkatzea.\nGiltzak aurkitzeko argi-iturriak\nHizkuntza politikaren alorrean edo, zabalago agian, soziolinguistikaren esparruan nolabaiteko esku-hartzea egin nahi duenak hamaika aldagai edo faktore izan beharko ditu gogoan ziurrenik, eta zenbait tresna beharko ditu. Informazioa, adibidez, egoeraren zentzuzko balorazio eta estimazio bat egiten utziko diotenak. Datuak edukitzea komeniko zaio, ahalik eta zehatzenak, errealitatea ongi interpretatzen lagunduko diotenak.\nDatuak izateak, ordea, zenbaitetan izaten dugun datu zaparradak esaterako, ez du nahitaez esan nahi egoerak ongi kudeatuko ditugunik. Gerta liteke, izan ere, zuhaitzek basoa ikusten uzten ez diguten moduan, datuen erauntsi horrek ikuspegi osoaren jabe egin gaitezen galaraztea, zenbaki zehatz eta xeheek liluratuta; edo gerta liteke, konparaziora, giltza non galdu dugun jakin gabe farolak ematen digun argiaren ondoan bilatzen dugun bezala, hizkuntzaren normalizazioaren alorrean ere eskuragarri ditugun datuen argipean gakoen bila aritzea, erantzun garrantzitsu batzuk beste nonbait bilatu behar ditugula ohartu gabe. Datuen azterketan erantzun linealak bilatzea ere litekeena da, noski, akaso erantzun ez-linealak eta konplexuak behar diren tokian.\nTxikira edo handira\nZuzeu orainkari horizontalean (www.zuzeu.com) Kligeroa-k sinatutako testu batean, Soziolinguistika Klusterrak 2014an banatu dituen Hausnartu Sariak direla-eta, honakoa irakur daiteke:\nGarbi gera bedi, dena dela, lanak gutxiesteko asmorik gabe ari garela honetan, behar-beharrezkoak baitira horiek ere.\nBaina besterik da hemen planteatzen dena, lan horien aitzakiarekin bada ere.\nBelarririk duenak, beraz, entzun beza!\nLan horiek hautatzean, beste hobeagorik ezean beharbada, soziolinguistika-estilo bateko lanak saritu ditu Klusterrak.\nEta hortik dator kezka.\nZeren eta, suposatzen den bezala, izenburuak bat badatoz lanetan garatu den mamiarekin, haiek irakurri gabe suma daiteke panorama postmoderno horietako baten aurrean egon gaitezkeela Euskal Soziolinguistikaren alorrean ere.\nPanorama teknologiko-teknokratikoa, arazoaren erroetan sakontzako premiarik ez duena, ideologien amaiera laudatzen dutenetakoa, konponbide estrukturalak behar dituzten kontuen aurrean partxeoak bideratzen dituena...\nKezkatzekoa litzateke, beraz, errealitate soziolinguistikoaren azaleko gabeziak bakarrik aintzat hartuz jokatzen hasiak bagina. Ikuspegi politikoetatik ihesean doazen diskurtso eta baliabide aseptikoak garatuz jokatzen hasiak bagina. Edo hizkuntza eta gizatalde menderatzaileekiko kritikarik gabeko ustezko soluzio neutroak eskaintzen hasiak bagina.\nKezkagarria, egiatan, tokian tokiko ekintzatxoak prestatzera mugatzen diren proiektuak bakarrik sustatzen hasiak bagina: zuk hor lantegian, nik hemen eskolaz kanpoko ekintzetan, hark han mendi-elkartean...\nBesterik behar du gure hizkuntzak, normalkuntzarako erreferentzia makroa galdu nahi ez badu behintzat.\nBide okerretik goaz, guztiz okerretik, saguteran harrapatutako sagutxoek eskapatzeko egiten dituzten azken ahalegin alferrikakoak bezala irudikatzen hasten bagara gure lana.